**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουνίου 2020, ημέρα Τετάρτη και ώρα 18.40΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων και η Ειδική Διαρκής Επιτροπή Ευρωπαϊκών Υποθέσεων, υπό την προεδρία του κ. Κωνσταντίνου Γκιουλέκα, Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης: Ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Αναπληρωτή Υπουργό Εξωτερικών αρμόδιο για τα ευρωπαϊκά θέματα, κ. Μιλτιάδη Βαρβιτσιώτη, για τις προτεραιότητες της Ελληνικής Προεδρίας στο Συμβούλιο της Ευρώπης.

Επίσης, στην επιτροπή παρέστησαν, ο κ. Κωνσταντίνος Αν. Τασούλας, Πρόεδρος της Βουλής, ο κ. Μιλτιάδης Βαρβιτσιώτης, Αναπληρωτής Υπουργός Εξωτερικών, ο κ. Rik Daems, Πρόεδρος της Κοινοβουλευτικής Συνέλευσης του Συμβουλίου της Ευρώπης, ο κ. Χρήστος Γιακουμόπουλος, Γενικός Διευθυντής Ανθρωπίνων Δικαιωμάτων και Κράτους Δικαίου του Συμβουλίου της Ευρώπης, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, κ. Κωνσταντίνος Γκιουλέκας, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.: Καρασμάνης Γεώργιος Κέλλας Χρήστος, Βασιλειάδης Βασίλειος, Φόρτωμας Φίλιππος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μελάς Ιωάννης, Μπίζου Στεργιανή, Ιατρίδη Τσαμπίκα (Μίκα), Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα. Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Λοβέρδος Ανδρέας, Φραγγίδης Γεώργιος, Κομνηνάκα Μαρία, Κανέλλη Λιάνα, Μυλωνάκης Αντώνιος, και Χήτας Κωνσταντίνος.

Από την Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης, Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα,  Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Τριανταφυλλίδης Αλέξανδρος,  Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιος, Σκούφα Ελισσάβετ (Μπέττυ), Φωτίου Θεανώ , Κεφαλίδου Χαρούλα (Χαρά), Πάνας Απόστολος, Συντυχάκης Μανώλης, Μανωλάκου Διαμάντω, Βιλιάρδος Βασίλειος και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση της Ειδικής Διαρκούς Επιτροπής Ευρωπαϊκών Υποθέσεων και της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων, με θέμα ημερήσιας διάταξης, Ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Αναπληρωτή Υπουργό Εξωτερικών αρμόδιο για τα ευρωπαϊκά θέματα, κ. Μιλτιάδη Βαρβιτσιώτη, για τις προτεραιότητες της Ελληνικής Προεδρίας στο Συμβούλιο της Ευρώπης.

Βεβαίως είναι πολύ σημαντικό, ότι θα έχουμε μαζί μας με τηλεδιάσκεψη και τον Πρόεδρο της Κοινοβουλευτικής Συνέλευσης του Συμβουλίου της Ευρώπης, τον κ. Rik Daems, ο οποίος, ξεκίνησε από το Ελληνικό Κοινοβούλιο μία σειρά διασκέψεων, αυτή είναι η πρώτη, τηλεδιασκέψεων, με τα 47 συνολικά Κοινοβούλια των χωρών-μελών που συμμετέχουν στο Συμβούλιο της Ευρώπης, αλλά, βεβαίως, τιμητικά, επειδή εμείς έχουμε την προεδρία, ξεκινάμε από το Ελληνικό Κοινοβούλιο.

Επειδή οι χρόνοι πρέπει να τηρηθούν όσο το δυνατόν περισσότερο, καταλαβαίνετε, γιατί έχουμε να συγχρονιστούμε τα δύο μέρη, που θα γίνει η τηλεδιάσκεψη και θα παρακαλέσω όλους σας, να μπορέσουμε λίγο έτσι να τηρήσουμε το προβλεπόμενο πρόγραμμα, το προβλεπόμενο χρονοδιάγραμμα.

Στο σημείο αυτό, θα ήθελα να παρακαλέσω, τον κ. Πρόεδρο της Βουλής, τον κ. Κωνσταντίνο Τασούλα, να απευθύνετε έναν χαιρετισμό και να μιλήσετε για τη λειτουργία της Βουλής, την περίοδο της υγειονομικής κρίσης. Θα σας πω, ότι θα υπάρχει ταυτόχρονη μετάφραση, καθ’ όλη τη διάρκεια της συνεδρίασης, από τα ελληνικά στα αγγλικά και αντίστοιχα.

**ΚΩΝΣΤΑΝΤΙΝΟΣ ΑΝ. ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, το ξέσπασμα του νέου κορονοϊού, ήρθε σε μια στιγμή, όπου η Ελλάδα, σήκωνε κεφάλι, μετά τη δημοσιονομική περιπέτεια που την ταλαιπώρησε επί σχεδόν μία δεκαετία. Πιο παραστατικός από εμένα, υπήρξε φίλος που περιέγραψε τη στιγμή εκείνη που χτύπησε η πανδημία την ελληνική οικονομία. Είναι η ίδια στιγμή, κυρία Μπακογιάννη, που την παρατηρούμε σε δημοτικούς χορούς και στην Κρήτη και στην Ήπειρο, τη στιγμή που έχεις λυγισμένα τα πόδια σου, είσαι κάτω δηλαδή, και ετοιμάζεσαι να τιναχθείς προς τα πάνω. Εκείνη τη στιγμή, για την ελληνική οικονομία, μας χτύπησε η πανδημία, τη στιγμή που ετοιμαζόμασταν να πάρουμε πάνω μας. Την ίδια στιγμή, όπου η Τουρκία, προκλητικά, προσπαθούσε να παραβιάσει τα κυριαρχικά δικαιώματα της χώρας, εργαλειοποιώντας, εκμεταλλευόμενη βάρβαρα ζωές ανθρώπων που βρίσκονταν σε απόγνωση.

Η χώρα μας, έχοντας μέχρι στιγμής καταφέρει να μπλοκάρει την εξάπλωση του ιού, μέσα από ένα συνδυασμό αποτελεσματικών μέτρων της πολιτείας και άψογης συνεργασίας, άψογης ανταποκρίσεως των Ελλήνων πολιτών, προσπαθεί τώρα να επανεκκινήσει τη βαριά της βιομηχανία, τον τουρισμό, ούτως ώστε να μετριάσει το δυνατόν περισσότερο τις απώλειες που επέφερε και θα συνεχίσει να επιφέρει, η υγειονομική αυτή κρίση, στην οικονομία και στην κοινωνία. Για το επόμενο διάστημα, θα πρέπει να συνεχίσουν να λαμβάνονται μέτρα, για τη στήριξη της απασχόλησης και των επιχειρήσεων, την προσέλκυση επενδύσεων, αλλά και την ώθηση της κατανάλωσης και να υπάρξει κινητοποίηση πόρων, με σκοπό, τη χρηματοδότηση αναγκαίων πολιτικών, που θα επιφέρουν ουσιαστική ανάπτυξη και ανάκαμψη πρώτα.

Η Ελληνική Βουλή, όπου ήδη όλες αυτές τις αγωνίες της κοινωνίας και των επιχειρηματιών και των εργαζομένων και των ανέργων, τις συζητά εδώ στην καρδιά του ναού της Δημοκρατίας, η Ελληνική Βουλή στο διάστημα αυτό παρέμεινε προσεκτικά ενεργή, προχωρώντας στις αναγκαίες προσαρμογές, για την εγγύηση της ασφάλειας Βουλευτών και προσωπικού, χωρίς να σταματήσει τις δραστηριότητές της ούτε για μια μέρα.

Βάσει του Συντάγματος, το οποίο προβλέπει τη δυνατότητα εκδόσεως Πράξεων Νομοθετικού Περιεχομένου από τον Πρόεδρο της Δημοκρατίας σε έκτακτες περιπτώσεις και επείγουσας και απρόβλεπτης ανάγκης, όπως ακριβώς με την πανδημία, συζητήθηκε και επικυρώθηκε από την Ελληνική Βουλή στις 2 Απριλίου, με το ν. 4682/2020, η Πράξη Νομοθετικού Περιεχομένου «Κατεπείγοντα μέτρα αποφυγής και περιορισμού της διαδόσεως του κορωνοϊού». Ο νόμος αυτός προβλέπει ότι τα ειδικά μέτρα για κάθε τομέα θα θεσπίζονται με Υπουργικές Αποφάσεις των αρμόδιων Υπουργών, κατόπιν γνωμοδότησης του ΕΟΔΥ, του Εθνικού Οργανισμού Δημόσιας Υγείας και της Επιτροπής Εμπειρογνωμόνων για τις Μεταδοτικές Ασθένειες του ίδιου Υπουργείου, του Υπουργείου Υγείας.

Όλα τα περιοριστικά μέτρα της χώρας και της σταδιακής αύξησης αυτών έχουν εισαχθεί με Υπουργικές Αποφάσεις, που ορίζουν συγκεκριμένο χρονικό πλαίσιο, συγκεκριμένο χρονικό ορίζοντα για την εφαρμογή τους. Εν μέσω της εξέλιξης της πανδημίας, του COVID 19, αρκετές Πράξεις Νομοθετικού Περιεχομένου υιοθετήθηκαν και επικυρώθηκαν από τη Βουλή, προκειμένου να αντιμετωπισθεί ένα ευρύ φάσμα θεμάτων, όπως η οικονομική ενίσχυση ομάδων του πληθυσμού μεταξύ άλλων.

Στις 12 Μαρτίου, δηλαδή εγκαίρως, η Διάσκεψη Προέδρων της Βουλής των Ελλήνων αποφάσισε να προσαρμόσει το κοινοβουλευτικό έργο ώστε να ανταποκριθεί στην ανάγκη αποφυγής ταυτόχρονης παρουσίας, ταυτόχρονης φυσικής παρουσίας πολλών Βουλευτών πραγματοποιώντας έτσι την ανάγκη, αλλά και το παράδειγμα τηρήσεως «σωτήριων» αποστάσεων, που οφείλω να πω απέδωσε και σε σχέση με το ότι αυτό προστατεύθηκε η Βουλή, αλλά και εξέπεμψε ένα καλό παράδειγμα για την κοινωνία, η οποία ούτως ή άλλως συμμετείχε σε αυτή την αγωνία και σε αυτό τον αγώνα.

Οι Διαρκείς Επιτροπές, συνεδρίαζαν το προηγούμενο διάστημα κατά προτεραιότητα και οι συνεδριάσεις πραγματοποιούνταν τόσο στο κτίριο της Βουλής όσο και εξ’ αποστάσεως. Οι συνεδριάσεις των Ειδικών Μονίμων Επιτροπών κατά κύριο λόγο ανεστάλησαν, ήδη όμως έχουν αρχίσει τις δραστηριότητές τους με εξαίρεση τις περιπτώσεις ακροάσεων εξωκοινοβουλευτικών κατά την επεξεργασία των νομοσχεδίων. Οι ακροάσεις εξωκοινοβουλευτικών φορέων, προσώπων, έγιναν όλες μέσω τεχνολογίας και στην Αίθουσα της Ολομέλεια και στην Αίθουσα της Γερουσίας, που ήταν ήδη έτοιμη για αυτό το σκοπό, διότι η Αίθουσα Γερουσίας και πριν από την υγειονομική κρίση είχε προορισμό συνεδριακό και εξοπλισμό συνεδριακό, κάτι που δεν είχε η Ολομέλεια, αλλά που το απέκτησε.

Όσον αφορά στη λειτουργία της Ολομέλειας, διεξάγονταν οργανωμένες συζητήσεις των νομοσχέδιων με πολύ περιορισμένο αρχικά, αριθμό συμμετεχόντων και τους ομιλητές να έχουν στη διάθεσή τους το ήμισυ του χρόνου που προβλέπεται από τον Κανονισμό και να παίρνουν το λόγο εκτός από τους εισηγητές από τη θέση τους και όχι από το κυρίως βήμα, όχι από το βάθρο. Η ονομαστική ψηφοφορία διεξήγετο με το τεκμήριο της πλειοψηφίας και σε περίπτωση που η ηλεκτρονική ψηφοφορία έπρεπε να χρησιμοποιηθεί, οι Βουλευτές εισέρχονταν σταδιακά στην Αίθουσα Ολομέλειας ενώ ήταν επίσης, αποδεκτή και η επιστολική ψήφος, μέχρι την 1η Ιουνίου, οπότε και άνοιξαν τα ξενοδοχεία των Αθηνών, οπότε και οι Βουλευτές επαρχίας δεν είχαν την ανάγκη της επιστολικής ψήφου, διότι μπορούσαν να διαμείνουν και στην πρωτεύουσα.

Ο Κοινοβουλευτικός έλεγχος διεξήχθη κανονικά, καθότι δεν απαιτεί ταυτόχρονη παρουσία μεγάλου αριθμού βουλευτών. Ωστόσο, οι συνεδριάσεις περιορίστηκαν σε μία φορά την εβδομάδα, αρχικά, αναπτύχθηκε εν συνεχεία, σήμερα ασκείται πλήρως. Ενθαρρύνθηκε η ηλεκτρονική υποβολή των μέσων του κοινοβουλευτικού ελέγχου, προκειμένου να αποφεύγεται η υποβολή με φυσική παρουσία στις αρμόδιες υπηρεσίες και γενικά υπήρξε μείωση στο ελάχιστο, των ανταλλαγών εγγράφων σε έντυπη μορφή. Οι υπηρεσίες της Βουλής λειτουργούσαν με προσωπικό ασφάλειας, ενώ οι υπόλοιποι υπάλληλοι έκαναν χρήση της τηλεργασίας.

Τώρα, βρισκόμαστε σε μία φάση, όπου προσεκτικά, εξαπλώνουμε ποσοτικά την παρουσία μας, σταδιακά, με βάση τις οδηγίες και του ΕΟΔΥ και της υγειονομικής υπηρεσίας. Οφείλω να αναγνωρίσω ότι όλη αυτή η προσπάθεια απέδωσε, διότι σε πρόσφατες μοριακές εξετάσεις που υπεβλήθη ένας μεγάλος αριθμός βουλευτών και προσωπικού της Βουλής, που ξεπερνάει τα 1000 άτομα, είχαμε ισάριθμες αρνητικές ενδείξεις.

Η πρωτοβουλία του Προέδρου της Κοινοβουλευτικής Συνέλευσης του Συμβουλίου της Ευρώπης, κυρίου Rik Daems, να βρεθεί δίπλα στα Εθνικά Κοινοβούλια, κύριε Υπουργέ, αρχής γενομένης από σήμερα, στην Ελληνική Βουλή, είναι ιδιαίτερης σημασίας, όχι μόνο για την άμεση ενημέρωση των βουλευτών, σχετικά με τις δράσεις και τις πρωτοβουλίες της συνέλευσης κατά το προηγούμενο διάστημα, αλλά και για την ενίσχυση της συνεργασίας της Βουλής, της Ελληνικής Βουλής με τον Οργανισμό και το συντονισμό με τα υπόλοιπα κράτη μέλη, για την επίτευξη κοινής μελλοντικής δράσης σε κρίσιμα ζητήματα παγκόσμιας εμβέλειας και την προώθηση σε εθνικό και διεθνές επίπεδο δημοκρατικών, αποτελεσματικών και συνεκτικών πολιτικών. Πολιτικών, που περιγράφονται και στο συγκροτημένο κείμενο των επιδιώξεων της Ελληνικής Προεδρίας, που έχει διανεμηθεί.

Είναι τώρα πιο σημαντικό και πιο εφικτό από ποτέ, να δουλέψουμε όλοι μαζί, Εθνικά κοινοβούλια και κυβερνήσεις κρατών, ευρωπαϊκά θεσμικά όργανα και διεθνείς οργανισμοί, με εμπιστοσύνη και αλληλεγγύη. Για να πολεμήσουμε και τελικά να κερδίσουμε αυτόν τον κοινό απροσδόκητο εχθρό, που μπορεί ομολογουμένως να μας βρήκε απροετοίμαστους, αλλά δεν μας βρήκε απροσάρμοστους. Γιατί προσαρμοστήκαμε, ειδικά στη χώρα μας, εγκαίρως με κεφαλαία γράμματα και είχαμε αυτό το λαμπρό αποτέλεσμα και να επιστρέψουμε, όσο το δυνατόν γρηγορότερα, σε μία νέα βελτιωμένη παγκόσμια πραγματικότητα. Μια πραγματικότητα, στην οποία θα κυριαρχεί ο σεβασμός για τα ανθρώπινα δικαιώματα και η θεμελίωση δημοκρατικών προτύπων, κρατώντας τα μαθήματα που πήραμε κατά τη διάρκεια αυτής της δύσκολης, παράδοξα και απροσδόκητα δύσκολης, περιόδου, αλλά και με θωράκιση τέτοια, ώστε να μην χρειαστεί να έρθουμε ξανά μπροστά σε τέτοιες συνέπειες τέτοιου εύρους, σε μία ενδεχόμενη παρόμοια μελλοντική κρίση. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ τον Πρόεδρο της Βουλής. Πράγματι, κύριε Πρόεδρε, διαπιστώσαμε όλοι, ότι λειτουργήσαμε σε μια περίοδο πάρα πολύ δύσκολη, θα έλεγα όσο το δυνατόν καλύτερα και καλούμαστε τώρα να ασκήσουμε και την Προεδρία στο Συμβούλιο της Ευρώπης, πάλι κάτω από ιδιαίτερες συνθήκες. Είναι η πρώτη φορά που πανευρωπαϊκά, παγκόσμια θα έλεγα, δέχεται η παγκόσμια κοινότητα τέτοιους περιορισμούς, που σε άλλες περιστάσεις θα ήταν αδιανόητο καν κανείς να σκεφτεί, ότι θα μπορούσαν να ισχύσουν. Και εκεί βέβαια, από τη μια είναι η μάχη, ο αγώνας για τη ζωή μας, για την υγεία μας και από την άλλη, βεβαίως, ο αγώνας για να μπορέσουν να διατηρηθούν τα ανθρώπινα δικαιώματα, τα θεμελιώδη ανθρώπινα δικαιώματα.

Κύριε Υπουργέ, κύριε Βαρβιτσιώτη, έχετε το λόγο για να μας μιλήσετε για τις προτεραιότητες της Ελληνικής Προεδρίας.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, κυρίες και κύριοι συνάδελφοι, κ. Πρόεδρε της Βουλής των Ελλήνων, είναι ιδιαίτερη χαρά που βρίσκομαι σήμερα μαζί σας, σε αυτή την συνεδρίαση επίσημης ενημέρωσης των μελών του Κοινοβουλίου των δύο Επιτροπών που ασχολούνται με τα διεθνή θέματα, της Επιτροπής Εξωτερικών και Άμυνας και της Επιτροπής Ευρωπαϊκών Υποθέσεων, με τη συμμετοχή των ευρωβουλευτών μας, για την Προεδρία μας στο Συμβούλιο της Ευρώπης.

Είναι αλήθεια ότι η πανδημία «χτύπησε την πόρτα» της παγκόσμιας κοινότητας, σε μία στιγμή που και εμείς προετοιμαζόμασταν να αναπτύξουμε ένα φιλόδοξο πρόγραμμα γύρω από την Προεδρία του Συμβουλίου της Ευρώπης, που έχει ως στόχο να φωτίσει άλλα πράγματα από αυτά που τελικά θα συζητήσουμε. Γιατί, το αρχικό πλάνο της Προεδρίας αυτής ήταν να παρουσιάσουμε την ατζέντα για τους νέους ανθρώπους, για τη νέα γενιά των ευρωπαίων, για το «Generation-E», έτσι όπως το είχαμε φανταστεί και είχαμε καταρτίσει ένα τέτοιο πρόγραμμα.

Θα σας πω χαρακτηριστικά, ότι στις 9 Μαρτίου, μόλις τρεις μέρες πριν επιβληθούν οι περιορισμοί στη μετακίνηση στην Ελλάδα, ήμουν στο Στρασβούργο, τελευταίος επισκέπτης φαντάζομαι, πριν από το απόλυτο lockdown, παρουσιάζοντας στη Γενική Γραμματεία του Συμβουλίου της Ευρώπης, τις προτεραιότητές μας έτσι όπως τις είχαμε καταρτίσει μέχρι εκείνη τη στιγμή.

Ενέσκηψε η πανδημία, άλλαξαν οι προτεραιότητες, ο κόσμος φοβήθηκε, αντελήφθη ότι το μεγάλο προνόμιο της υγείας είναι κάτι το οποίο πρέπει να διασφαλίσουμε και για πρώτη φορά στην παγκόσμια ιστορία, προτάξαμε τη δημόσια υγεία πάνω από την οικονομική δραστηριότητα.

Αυτό δεν έγινε έτσι, δεν έγινε χωρίς κόστος. Υπήρξε ένα τεράστιο κόστος στα ανθρώπινα δικαιώματα. Στο δικαίωμα της ελεύθερης μετακίνησης, της ελεύθερης πρόσβασης στην εργασία μας, στην πρόσβαση στη Δικαιοσύνη, στην πρόσβαση σε δημοκρατικούς θεσμούς, καθότι εκλογές αναβλήθηκαν ή ακυρώθηκαν σε κράτη μέλη του Συμβουλίου της Ευρώπης και πολλά Κοινοβούλια, σταμάτησαν να λειτουργούν και εκχωρήσαν στις Κυβερνήσεις τους, πάρα πολλές από τις εξουσίες τους.

Χαίρομαι γιατί η χώρα μας, κ. Πρόεδρε, και με τη δικιά σας επιμέλεια, αλλά και νομίζω με την πολύ μεγάλη υπευθυνότητα που επέδειξε η Κυβέρνηση, αλλά και όλα τα πολιτικά κόμματα, λειτούργησε σε όλη αυτή την περίοδο της πανδημίας με τρόπο υποδειγματικό και σήμερα είμαστε υπερήφανοι να λέμε ότι το δημοκρατικό σύστημα στην Ελλάδα λειτούργησε, παράλληλα με όλους τους θεσμούς που μας κάνανε να αντιμετωπίσουμε αποτελεσματικά αυτή την υγειονομική κρίση μέχρι σήμερα.

Όμως, αυτό δεν πρέπει να επαφίεται μόνο στον τρόπο με τον οποίο αντιλαμβάνεται η κάθε Κυβέρνηση τα πράγματα. Αλλά, χρειάζεται σε ευρωπαϊκό επίπεδο να υπάρχουν συνολικές κατευθύνσεις και οδηγίες, για τον τρόπο με τον οποίο θα αντιμετωπίζουμε ως δημοκρατικές κοινωνίες αυτούς τους περιορισμούς. Θα δίνουμε τις εξουσίες στις Κυβερνήσεις, θα επιβάλλουμε τις αναγκαίες διορθώσεις και βέβαια, θα ελέγχουμε τις παρατάσεις αυτών των έκτακτων μέτρων, μέσα από μία διαρκή παρακολούθηση της εξέλιξης της οποιασδήποτε πανδημίας.

Έτσι, προτάξαμε εν μέσω αυτής της πανδημίας και μέσω αυτού του προβληματισμού, του τί σημαίνει όλος αυτός ο περιορισμός για τα ανθρώπινα δικαιώματα, αλλάξαμε το σχεδιασμό για την Προεδρία μας και πρόταξε το θέμα της προστασία της ανθρώπινης ζωής και της δημόσιας υγείας σε συνθήκες πανδημίας. Την αποτελεσματική διαχείριση μιας υγειονομικής κρίσης με πλήρη σεβασμό των ανθρωπίνων δικαιωμάτων και των αρχών της Δημοκρατίας και του κράτους δικαίου.

Και το κάναμε ακριβώς γιατί αποκτά πλέον, μέσα από αυτό το θέμα, το Συμβούλιο της Ευρώπης και η Ελληνική Προεδρία πάλι επικαιρότητα, σε σχέση με τις τρέχουσες εξελίξεις. Γιατί, το Συμβούλιο της Ευρώπης παρότι είναι ένας θεσμός που για μας τους Έλληνες έχει μία ιδιαίτερη αξία, διότι ήταν ο μόνος θεσμός ο οποίος πραγματικά επέβαλε με την αποβολή μας το 1969, με την γνωστή ελληνική περίπτωση «λαθραίων Greck.», με το γεγονός ότι μας έδιωξε και μας επέβαλε περιορισμούς λόγω της Δικτατορίας, στέλνοντας ένα μήνυμα ότι αυτό που συμβαίνει στην Ελλάδα είναι η κατάφωρη παραβίαση των δημοκρατικών θεσμών και των ανθρωπίνων δικαιωμάτων.

Ήταν η υπόθεση εκείνη, που συσπείρωσε όλες τις δημοκρατικές δυνάμεις και στην Ευρώπη, αλλά και στον υπόλοιπο κόσμο που υπερασπιζόταν την επιστροφή της Δημοκρατίας στην Ελλάδα. Άρα, εμείς έχουμε μία ιδιαίτερη σχέση με το συμβούλιο της Ευρώπης, παρόλα αυτά, τα τελευταία χρόνια, φαίνεται ότι χάνει τη λάμψη του, χάνει από την αξία του, οι παρεμβάσεις, οι οποίες γίνονται δεν αποκτούν τη δημοσιότητα ή δεν βρίσκονται στο επίκεντρο της επικαιρότητας. Γι’ αυτό είναι πολύ σημαντικό, ιδιαίτερα η Ελλάδα που επέδειξε τόσο καλή αντιμετώπιση στην υγειονομική κρίση, αλλά και σεβασμό παράλληλα στους δημοκρατικούς θεσμούς, να ξαναφέρει αυτό το θέμα και να ζητήσει να δημιουργηθεί ένας οδικός χάρτης για όλη την Ευρώπη.

Ήδη η Γενική Γραμματεία του Συμβουλίου της Ευρώπης, έχει εκδώσει ένα toolkit, μία εργαλειοθήκη για την αντιμετώπιση αυτών των καταστάσεων, αλλά εμείς φιλοδοξούμε, μέσα από αυτή την προεδρία να καταλήξουμε κάποια στιγμή στην έκδοση μιας διακήρυξης των Αθηνών, η οποία διακήρυξη των Αθηνών θα έχει σχέση με τις αρχές, που θα αφήσουμε σαν παρακαταθήκη στις επόμενες γενιές, για την αντιμετώπιση της πανδημίας και το σεβασμό των ανθρωπίνων δικαιωμάτων, του κράτους δικαίου και της Δημοκρατίας.

Θα ήθελα να σας πω, ότι έχοντας υπηρετήσει πολλά χρόνια στην Κοινοβουλευτική Συνέλευση του Συμβουλίου της Ευρώπης, θεωρώ ότι η καρδιά αυτού του Οργανισμού είναι πραγματικά η Κοινοβουλευτική Συνέλευση και είχα την ευκαιρία και με την κυρία Μπακογιάννη, με την οποία βρισκόμαστε σε συνεργασία από την αρχή, αλλά και με όλους τους συναδέλφους που υπηρετούν στην Κοινοβουλευτική Συνέλευση, με τους οποίους έχουμε ήδη συζητήσει, να διαμορφώσουμε και να συν διαμορφώσουμε πολλές πτυχές από την Ελληνική Προεδρία. Γι’ αυτό και μία πρόταση τους, που ήταν να οργανώσουμε ένα μεγάλο επιστημονικό συνέδριο γύρω από αυτά τα θέματα, πριν καταλήξουμε στην πολιτική διακήρυξη, είναι μία πρόταση την οποία προχωράμε ήδη και θα γίνει αυτό το συνέδριο στα μέσα του φθινοπώρου, υπό την Προεδρία του Αντιπροέδρου της Κυβέρνησης, του κυρίου Πικραμμένου, ο οποίος θα αναλάβει και τον ευρύτερο συντονισμό.

Παράλληλα, θέλω να σας πω ότι λόγω αυτών των περιορισμών, η προεδρία μας αποκτά και έναν διαφορετικό χαρακτήρα, γίνεται η πρώτη ψηφιακή προεδρία. Μέχρι τώρα τρέχουν κάθε μέρα γεγονότα τα οποία είναι ψηφιακά, άλλα έχουν μεγαλύτερη άλλα έχουν μικρότερη απήχηση. Προσπαθούμε να αναπτύξουμε στα πλαίσια της προεδρίας του Συμβουλίου της Ευρώπης, μία πλατφόρμα διαλόγου, όπου ακόμα και αιρετικές απόψεις, μπορεί να εκφράζονται, πάντοτε με σεβασμό στους κανόνες του σωστού διαλόγου και γι’ αυτό έχουμε ήδη προχωρήσει και έναν κύκλο συζητήσεων, που ξεκίνησε με τον Σωτήρη Τσιόδρα, συνεχίστηκε με τον Bernard-Henri Lévy χθες και συνεχίζουμε με άλλους διακεκριμένους επισκέπτες, οι οποίοι και αυτοί βάζουν από τη δικιά τους πλευρά, τους δικούς τους προβληματισμούς.

Όμως, μία σειρά από άλλες συζητήσεις και πάνω απ’ όλα οι δύο μεγάλες τηλεδιασκέψεις που κάνουμε, με όλους τους θεσμούς του Συμβουλίου της Ευρώπης, αναδεικνύουν δύο πράγματα. Πρώτα απ’ όλα, την επικαιρότητα του θέματος το οποίο έχουμε επιλέξει και δεύτερον, την ανάγκη να καταλήξουμε όλοι μαζί από κοινού, σε ένα κοινό πλαίσιο διακήρυξης αρχών. Αυτό είναι, που σε όλη αυτή τη διάρκεια προσπαθώ να επικοινωνήσω και με όλους τους συναδέλφους μου, τα μέλη του Συμβουλίου Υπουργών του Συμβουλίου της Ευρώπης, με τους οποίους προσπαθώ να επικοινωνώ τακτικά, να καταλήξουμε σε αυτό το κείμενο της διακήρυξης, το οποίο φιλοδοξούμε να υιοθετηθεί στις 4 Νοεμβρίου στην Αθήνα, όταν δηλαδή, θα καλέσουμε τη 130η σύνοδο του Συμβουλίου των Υπουργών του Συμβουλίου της Ευρώπης, για να υιοθετήσουμε αυτό το πλαίσιο των αρχών, του οποίου η επεξεργασία θα έχει περάσει από πολλά στάδια από την έκδοσή του και την πρότασή του από την Γενική Γραμματεία του Συμβουλίου της Ευρώπης, στη συνέχεια από το Επιστημονικό Συνέδριο, το οποίο θα έχουμε και στην κατάληξή του θα έρθει στην Επιτροπή των Υπουργών.

Κυρίες και κύριοι συνάδελφοι, η Ελληνική Προεδρία δεν θα μείνει όμως μόνο σε αυτά τα θέματα. Θα προσπαθήσει να φωτίσει και άλλες πτυχές, αυτού που λέμε σύγχρονο ευρωπαϊκό προβληματισμό.

Και γι’ αυτό θα κοιτάξουμε, όπως είχαμε προγραμματίσει, αλλά με μία διαφορετική οπτική, τα θέματα που έχουν να κάνουν με τους νέους και τα δικαιώματα των νέων. Τα θέματα, τα οποία έχουν να κάνουν με τις ευάλωτες κοινωνικές ομάδες. Τα θέματα, τα οποία έχουν να κάνουν με τους ανθρώπους με ειδικές δεξιότητες και την πρόσβασή τους στο Σύστημα Υγείας, στην ψηφιακή εποχή και σε ένα δίκτυο κοινωνικής ασφάλειας σύμφωνα με την Ευρωπαϊκή Κοινωνική Χάρτα, γιατί δεν μπορούμε σε αυτή τη μεγάλη κρίση να πούμε ότι θα ξεχάσουμε αυτούς που έχουν περισσότερο ανάγκη. Οφείλουμε μέσα στο πλαίσιο των διακηρύξεων μας να είναι στοχευμένες οι διακηρύξεις αυτές, απέναντι σε αυτούς που επιζητούν ακόμα μεγαλύτερη ανάγκη σε μία εποχή κρίσης και σε μία εποχή πανδημίας.

Παράλληλα, θα αναδείξουμε το θέμα της πολιτιστικής κληρονομιάς και του δικαιώματος της νέας γενιάς να απολαμβάνει απρόσκοπτα την πολιτιστική κληρονομιά, πέρα και πάνω από τις επιδράσεις της κλιματικής αλλαγής.

Βεβαίως, συνεχίζουμε μία πρωτοβουλία, που ξεκίνησε η Γεωργιανή Προεδρία και θα προσπαθήσουμε να την εμβαθύνουμε, που είναι η υιοθέτηση από την πλευρά του Συμβουλίου της Ευρώπης, μία διακήρυξη, για το περιβάλλον και την προστασία του περιβάλλοντος ως ανθρώπινο δικαίωμα. Την έχουμε υιοθετήσει και εμείς και η επερχόμενη Γερμανική Προεδρία, ώστε να ξεπεραστούν τα οποιαδήποτε πολιτικά προβλήματα και να γίνει μέρος της κληρονομιάς του Συμβουλίου της Ευρώπης.

Βέβαια κοιτάζουμε τα θέματα που έχουν να κάνουμε με την ανεξαρτησία της δικαιοσύνης, το κράτος δικαίου και γι’ αυτό καλούμε και μία Υπουργική Σύνοδο των Υπουργών της Δικαιοσύνης στην Αθήνα, ακριβώς, για να φωτίσουμε και αυτό το θέμα.

Τέλος, θα γίνουν στην Αθήνα και άλλες δύο Υπουργικές Σύνοδοι, οι οποίες έχουν να κάνουμε με τους Υπουργούς Παιδείας και την ίδρυση ενός Παρατηρητηρίου για τη διδασκαλία της ιστορίας, το οποίο, το θεωρούμε ένα πολύ σοβαρό εργαλείο, για την αντιμετώπιση προβλημάτων που βιώνουμε εμείς στον καθημερινό μας πολιτικό λόγο, στη γειτονιά που ζούμε και στην οποία χρειαζόμαστε πραγματικά και από το Συμβούλιο της Ευρώπης μία πιο ενεργό συμμετοχή, καθώς και μία Διάσκεψη των Υπουργών Αθλητισμού.

Θέλω να σας πω ότι για μας έχει πολύ μεγάλη σημασία - το ανέλυσε την προηγούμενη φορά που βρεθήκαμε στην Επιτροπή για την Παρακολούθηση της Εκτέλεσης των Αποφάσεων του Δικαστηρίου του Ανθρώπου και θα υπάρξει η σχετική νομοθετική πρωτοβουλία, έτσι όπως με έχει ενημερώσει ο συνάδελφος, ο κ. Τσιάρας, από την πλευρά του Υπουργείου Δικαιοσύνης - να υιοθετηθούν συγκεκριμένες διατάξεις και να προταθούν προς την Εθνική Αντιπροσωπεία προς ψήφιση, οι οποίες, να βγάζουν την Ελλάδα από τον κατάλογο των, πλέον, παραβατικών χωρών σε σχέση με τη μη εφαρμογή αποφάσεων του Ευρωπαϊκού Δικαστηρίου Δικαιωμάτων του Ανθρώπου.

Πραγματικά η χώρα μας επανέρχεται στο διεθνές στερέωμα με όπλο την αξιοπιστία της και τον τρόπο, με τον οποίο αντέδρασε και αντιμετώπισε τον κορωνοϊό, με όπλο της την αποτελεσματικότητα, με την οποία αντέδρασε στον Έβρο, απέναντι στην εργαλειοποίηση από την πλευρά της Τουρκίας των προσφυγικών ροών και επανέρχεται ως μία οικονομία, όπου μετά από μία δεκαετή κρίση, προσπαθεί να δημιουργήσει τις προϋποθέσεις για να γίνει υποδοχέας επενδύσεων.

Πρέπει να είναι και μία χώρα, η οποία θα διακρίνεται στο σεβασμό του διεθνούς δικαίου, μέσα από την εφαρμογή των αποφάσεων του Δικαστηρίου των Δικαιωμάτων του Ανθρώπου και βέβαια μέσα από την υιοθέτηση όλων των συμβάσεων, που βρίσκονται σε εκκρεμότητα σε σχέση με το Συμβούλιο της Ευρώπης, ακριβώς, για να δείξουμε ότι στο τέλος αυτής της διαδρομής η Ελλάδα είναι μια χώρα πρωταγωνίστρια.

Θέλω να ευχαριστήσω όλους τους συναδέλφους Υπουργούς και τα Υπουργεία και τα στελέχη τους, που εργάστηκαν για να φτιάξουμε ένα πολύ φιλόδοξο πρόγραμμα.

Να σας πω ότι μέσα από τις δράσεις τις οποίες θα κάνουμε, θα υπάρχουν και μια σειρά από πολιτικές διακηρύξεις με πρώτη και κορυφαία της Προέδρου της Δημοκρατίας, η οποία προγραμματίζεται για τις 8 Ιούλιου στην Αθήνα. Παράλληλα, όμως, και μια σειρά από πολιτιστικά γεγονότα, τα οποία, δυστυχώς, δεν μπορούμε να τα μεταφέρουμε στην έδρα του Συμβουλίου της Ευρώπης, στο Στρασβούργο, αλλά μπορούμε να τα κάνουμε στην Ελλάδα. Να φωτίσουμε πλευρές της χώρας μας και να τις αναδείξουμε μέσα από τη διαδικτυακή μετάδοση τους.

Κυρίες και κύριοι συνάδελφοι, είναι ιδιαίτερη η χαρά και νομίζω η τιμή και η πρωτοτυπία, που σήμερα καθιερώνουμε με την παρουσία τόσο του Προέδρου της Κοινοβουλευτικής Συνέλευσης του κυρίου Daems διαδικτυακά στη δικιά μας συνεδρίαση, όσο και του Αναπληρωτή Γενικού Γραμματέα του Συμβουλίου της Ευρώπης του κυρίου Γιακουμόπουλου, του Γενικού Διευθυντή, για θέματα Δημοκρατίας του Συμβουλίου της Ευρώπης, διακεκριμένου Έλληνα στο εξωτερικό, οι οποίοι θα τοποθετηθούν στη συνέχεια.

Αυτό δείχνει ότι εμείς συνολικά σαν Κοινοβούλιο, σαν Κυβέρνηση και με το μήνυμα του Πρωθυπουργού και της Προέδρου της Δημοκρατίας, αγκαλιάζουμε το Συμβούλιο της Ευρώπης και αυτό σημαίνει ότι πρέπει να αγκαλιάζουμε τις αρχές και τις αξίες του και πρέπει πραγματικά να δείξουμε ότι για μας αυτός ο Οργανισμός, οι αξίες, ο τρόπος λειτουργίας του αλλά και το πανευρωπαϊκό μήνυμα που εκπέμπει στα 47 κράτη μέλη είναι πυξίδα στην πολιτική μας και με αυτές τις σκέψεις, θέλω να σας ευχαριστήσω πάρα πολύ για την προσοχή σας και την παρουσία σας εδώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Ευχαριστούμε πολύ κύριε Υπουργέ. Να πούμε βέβαια ότι το 2019 συμπλήρωσε 70 χρόνια το Συμβούλιο της Ευρώπης. Ο παλαιότερος Ευρωπαϊκός Πολιτικός Οργανισμός και η Ελλάδα είναι μέλος από τον Αύγουστο του 1949.

Στο σημείο αυτό θα καλέσω ένα από τα πιο έμπειρα στελέχη που συμμετέχουν στο Συμβούλιο της Ευρώπης, την Επικεφαλής της Ελληνικής Αντιπροσωπείας στην Κοινοβουλευτική Συνέλευση του Συμβουλίου της Ευρώπης, την κυρία Ντόρα Μπακογιάννη.

Κύριε Υπουργέ, όπως είπατε θα πρόκειται για μια ψηφιακή προεδρεία αφού οι περισσότερες εκδηλώσεις θα γίνουν με κοινωνικά μέσα δικτύωσης, με τηλεδιασκέψεις και εδώ θα δώσουμε εξετάσεις ως χώρα για να ασκήσουμε μία Προεδρία μοναδική και ευχόμαστε απόλυτα επιτυχημένη.

Κυρία Μπακογιάννη, έχετε το λόγο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Επικεφαλής της Ελληνικής Αντιπροσωπείας στην Κοινοβουλευτική Συνέλευση του Συμβουλίου της Ευρώπης)**: Κύριε Πρόεδρε, κύριε Πρόεδρε της Βουλής των Ελλήνων, κύριε Υπουργέ, Monsieur le President, soyez le bien venue au parliament Grec. c΄ est un grand Plaisir de vous avoir avec nous. κύριε Γιακουμόπουλε, καλωσορίσατε στο Ελληνικό Κοινοβούλιο. Να σας ευχαριστήσω όλους για τη σημερινή συνεδρίαση. Ήταν μία πρωτοβουλία του Υπουργού, του κυρίου Βαρβιτσιώτη, αλλά και του Προέδρου της Γενικής Συνέλευσης του κυρίου Daems. Στόχος ήταν να βρεθούμε όλοι μαζί εμείς που με τον ένα ή τον άλλο τρόπο, ασχολούμαστε με θέματα εξωτερικής πολιτικής. Δηλαδή, Επιτροπή Εξωτερικών, η Επιτροπή Ευρωπαϊκών, ορισμένοι Ευρωβουλευτές που μας κάνουν την τιμή να βρίσκονται σήμερα μαζί μας και μέλη του Ελληνικού Κοινοβουλίου που έχουν ένα ευρύτερο ενδιαφέρον για το θέμα.

Κυρίες και κύριοι συνάδελφοι, η Ελληνική Προεδρία ήταν πράγματι μια μεγάλη στιγμή, για την Ελλάδα, για το Συμβούλιο της Ευρώπης. Είχαμε ξεκινήσει μία προετοιμασία, η οποία θα έριχνε το κέντρο βάρους σε θέματα ευρύτερου ενδιαφέροντος, όπως σας είπε ήδη ο κύριος Βαρβιτσιώτης, για το περιβάλλον θα συνεχίζαμε μια πολύ σημαντική πρωτοβουλία, την οποία ενστερνίστηκε η Ελληνική Προεδρία, αλλά και για θέματα που αφορούν κακοποιήσεις παιδιών που ήταν μια ευαισθησία της Ελλάδας, για ένα θέμα το οποίο απασχολεί όλο και περισσότερες χώρες.

Μέσα σε αυτή την προετοιμασία μας βρήκε η κρίση του κορονοϊού. Μία κρίση η οποία χτύπησε όλες τις χώρες του κόσμου. Μία κρίση, την οποία η Ελλάδα όπως ακούσατε, πριν και από τον Πρόεδρο της Βουλής, διαχειρίστηκε με επιτυχία όχι μόνο στον τομέα της υγείας όπου πράγματι η χώρα μας, έχει γίνει ένα παράδειγμα για πάρα πολλές χώρες, αλλά και στον τομέα των δημοκρατικών θεσμών. Το λέω αυτό διότι πράγματι – και είναι προς τιμήν του Προέδρου της Βουλής - η Βουλή των Ελλήνων δεν έκλεισε ούτε μία στιγμή. Θυμίζω ιστορικά, κύριε Πρόεδρε, ότι έχει κλείσει μόνο μία φορά κατά τη διάρκεια της ισπανικής γρίπης, όπου τότε η Βουλή των Ελλήνων έκλεισε. Κατά τη διάρκεια του κορονοϊού δεν έκλεισε, λειτούργησε. Λειτούργησε με περιορισμούς, λειτούργησε με αναμφισβήτητα μέτρα, λειτούργησε με πολύ μικρότερο αριθμό συναδέλφων, αλλά λειτούργησε.

Ακόμα και οι πράξεις νομοθετικού περιεχομένου ήρθαν πολύ γρηγορότερα από το συνταγματικό τους χρόνο στη Βουλή των Ελλήνων για επικύρωση. Η Κυβέρνηση λογοδοτούσε, η Αντιπολίτευση ήταν παρούσα και γενικότερα στη χώρα -και αυτό φάνηκε κιόλας από τις προθέσεις τις πολιτικές, οι οποίες παρουσιάστηκαν κατά τη διάρκεια της κρίσης του κορονοϊού- δεν υπήρξε κανενός είδους αντίδραση, για συμπεριφορές κυβερνητικές εν μέσω της κρίσης.

Αυτό όμως κυρίες και κύριοι συνάδελφοι δεν ήταν η πραγματικότητα σε όλες τις χώρες. Η πραγματικότητα είναι ότι υπήρξαν πολλές χώρες μέλη του Συμβουλίου της Ευρώπης, οι οποίες αντέδρασαν τελείως διαφορετικά. Κυβερνήσεις που κρύφτηκαν πίσω από την κρίση του κορονοϊού και επέδειξαν αυταρχικές τάσεις ακραίας μορφής. Δεν χρειάζεται να σας θυμίσω τι έγινε στην Ουγγαρία. Δεν χρειάζεται να σας θυμίσω τι έγινε στην Τουρκία. Στην Τουρκία το Κοινοβούλιο έκλεισε -η Τουρκία είναι μέλος του Συμβουλίου της Ευρώπης- υπήρξε μία απόφαση που υπήρξε και στην Ελλάδα, αποφυλάκισης ενός αριθμού κρατουμένων, για να μπορέσουμε να ελαφρύνουμε τον αριθμό των ανθρώπων οι οποίοι συνωστίζονταν μέσα στις φυλακές, αλλά στην Τουρκία ήταν επιλεκτικές οι αποφυλακίσεις, δηλαδή βγήκαν άνθρωποι από τις φυλακές οι οποίοι είχαν καταδικαστεί, για βαριά εγκλήματα δολοφόνοι κατά συρροή, έμειναν μέσα όμως δήμαρχοι, δημοσιογράφοι, άνθρωποι οι οποίοι πάλευαν για τα δημοκρατικά δικαιώματα στην Τουρκία.

Αυτό με τον ένα με τον άλλο τρόπο κατεγράφη σε αρκετές χώρες, άρα η κρίση του κορονοϊού άνοιξε μεγάλα θέματα. Θέματα τα οποία θα πρέπει να διαχειριστεί η Ελληνική Προεδρία. Ποια είναι τα μεγάλα θέματα; Κατά γενική εκτίμηση η δημόσια υγεία είναι το πρώτο αγαθό το οποίο πρέπει να προφυλάξει μία χώρα. Άρα παίρνονται αποφάσεις για την προστασία της δημόσιας υγείας. Μέχρι που φτάνουν αυτές οι αποφάσεις; Για πόσο καιρό και πώς λαμβάνονται; Είναι ένα θέμα το οποίο πρέπει πλέον να κουβεντιαστεί γιατί είναι η μία κρίση του κορονοϊού, μπορεί να έρθει μία επόμενη ή μία μεθεπόμενη.

Πρώτο ερώτημα. Άρα μια Δημοκρατία σε κρίση πόσες εξουσίες μεταφέρει από το Κοινοβούλιο στην εκτελεστική εξουσία; Πρώτο ερώτημα.

Δεύτερο ερώτημα. Που υπάρχει πραγματικά η κόκκινη γραμμή ανάμεσα στις αποφάσεις, που πρέπει να λαμβάνονται και το δημοκρατικό δικαίωμα παραδείγματος χάριν της διαδήλωσης; Πόσο επηρεάζει μία διαδήλωση που μπορεί να έχει συνωστισμό την μεταφορά του ιού; Μέχρι που μπορεί κάποιος να παρέμβει για να προστατεύσει τη δημόσια υγεία εκ των πραγμάτων, απαγορεύοντας μία διαδήλωση;

Και για να πάω παραπέρα τα θέματα τα οποία ετέθησαν για την προστασία της δημόσιας υγείας, πάνε σήμερα πολύ παραπάνω από αυτά που μέχρι τώρα είχαμε συνηθίσει. Τι γίνεται με αυτό που ονομάζεται ηλεκτρονική παρακολούθηση; Τι παραβίαση ανθρωπίνων δικαιωμάτων συζητάμε;

Πόσο πραγματικά προσωπικά δεδομένα μεταφέρονται σε εταιρείες οι οποίες δημιουργούν αυτές τις εφαρμογές οι οποίες θεωρητικώς υπάρχουν, για να προστατεύσουν τον άνθρωπο από τον διπλανό του ο όποιος έχει κορονοϊό;

Υπάρχουν χώρες οι οποίες έχουν σήμερα θέσει σε εφαρμογή αυτές τις εφαρμογές. Εγώ θυμόμουν την Αυστρία, ο κύριος Κατρούγκαλος μου θύμισε την Ιρλανδία. Εμείς εδώ στην Ελλάδα αλλά και γενικώς ως Συμβούλιο της Ευρώπης ποια θα είναι η θέση μας; Τι θα συζητήσουμε; Θα αποφασίσει το συμβούλιο της Ευρώπης ποια είναι η άποψή του επ’ αυτού; Κατά τη γνώμη μου πρέπει να το αποφασίσει.

Πρέπει να βρει το θάρρος και να ξεκαθαρίσει αυτό που ονομάζεται, το πλαίσιο. Είναι αυτό στο οποίο αναφέρθηκε πριν ο κ. Βαρβιτσιώτης και για αυτό η διακήρυξη της Αθήνας, νομίζω, θα έχει ιδιαίτερο ενδιαφέρον. Χρειαζόμαστε ένα πλαίσιο. Με το δικό μου απλό μυαλό, τα περισσότερα θέματα, που είναι θέματα κοινής λογικής, αντιμετωπίζονται και από τους πολίτες ως θέματα κοινής λογικής. Όταν υπάρχει κίνδυνος για τη δημόσια υγεία, το κράτος έχει υποχρέωση να προστατεύσει το μείζων. Τη δημόσια υγεία, τη ζωή των ανθρώπων. Οι περισσότερες χώρες της Ευρώπης, δεν μπήκαν στο δίλημμα να επιλέξουν ανάμεσα σε πολιτικές και οι λίγες που μπήκαν στο δίλημμα να επιλέξουν, ανάμεσα στην απόλυτη προστασία της δημόσιας υγείας ή σε μια άλλη λογική της αγέλης, το έχουν μετανιώσει σκληρά και έχουν πληρώσει πάρα πολύ μεγάλο κόστος.

Άρα, νομίζω, ότι κατά γενική παραδοχή, η δημόσια υγεία, μπαίνει πράγματι πάνω απ’ όλα. Από κει και πέρα, υπάρχουν τα θέματα των δικαιωμάτων. Εκεί οι γραμμές, είναι πολλές φορές δύσκολα διακριτές. Αυτό το πλαίσιο των αρχών, πιστεύω ότι η Ελληνική Προεδρία, πρέπει πραγματικά να το προτάξει και αυτός θα είναι ο στόχος της διακήρυξης της Αθήνας. Θα είναι δηλαδή, η απάντηση του Συμβουλίου της Ευρώπης στις νέες προκλήσεις. Στις νέες προκλήσεις που καλούμαστε να ανταποκριθούμε, για να φυλάξουμε και να προφυλάξουμε γιατί αυτό είμαστε, εμείς στο Συμβούλιο της Ευρώπης αυτό είμαστε, έχουμε μία εντολή να προφυλάσσουμε και να υπερασπιζόμαστε τα ανθρώπινα δικαιώματα. Για αυτό υπάρχουμε ως Γενική Συνέλευση, αλλά και ως Συμβούλιο της Ευρώπης γενικότερα. Άρα, τώρα έλαχε στην Ελληνική Προεδρία η μεγάλη ευθύνη. Η μεγάλη ευθύνη να ανταποκριθεί σε αυτή την πρόκληση. Διότι, λυπάμαι που το λέω, αλλά η αίσθησή μου είναι, ότι σήμερα είναι η πρώτη φορά που παγκοσμίως αντιμετωπίζουμε τέτοιου είδους προβλήματα. Δεν είμαι καθόλου σίγουρη, ότι θα είναι η τελευταία. Άρα, το Συμβούλιο της Ευρώπης έχει υποχρέωση να βάλει αυτό το πλαίσιο και να το συζητήσει.

Κυρίες και κύριοι συνάδελφοι, έχω την τιμή να είμαι επικεφαλής της Ελληνικής Αντιπροσωπείας. Πρέπει να σας πω, ότι η Ελληνική Αντιπροσωπεία στο Συμβούλιο της Ευρώπης, εργάζεται εξαιρετικά. Δεν θέλω να ευλογήσω τα γένια μου. Μιλάω για το σύνολο των Εκπροσώπων όλων των κομμάτων και οι αντιπροσωπείες στο Συμβούλιο της Ευρώπης, αποδεικνύει, ότι για κάποιες αρχές, για κάποιες αξίες κομματικές διαφορές, μέσα στο Συμβούλιο της Ευρώπης, δεν υπάρχουν. Υπερασπιζόμαστε τις ίδιες αρχές και τις ίδιες αξίες και εκπροσωπούμε τη χώρα μας. Ευχόμαστε στον κ. Βαρβιτσιώτη, αλλά και σε όλους εμάς, καλή επιτυχία στην Προεδρία μας, γιατί πραγματικά η πρόκληση θα είναι πάρα πολύ μεγάλη. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ την κυρία Μπακογιάννη. Τώρα, να περάσουμε με τηλεδιάσκεψη και να καλωσορίσουμε στο Ελληνικό Κοινοβούλιο και βεβαίως στις Επιτροπές μας, την κοινή αυτή συνεδρίαση των δύο Επιτροπών, τον Πρόεδρο της Κοινοβουλευτικής Συνέλευσης του Συμβουλίου της Ευρώπης, τον κύριο Rik Daems.

**RIK DAEMS (Πρόεδρος Κοινοβουλευτικής Συνέλευσης Συμβουλίου της Ευρώπης):** Ευχαριστώ πολύ. Σας χαιρετώ όλους. Είμαι πολύ ευτυχής και περήφανος που συνδέομαι μαζί σας από το γραφείο μου. Χαιρετώ τον Πρόεδρο του Ελληνικού Κοινοβουλίου, την αγαπητή φίλη, τη κυρία Ντόρα Μπακογιάννη και θέλω να χαιρετίσω όλα τα μέλη του Κοινοβουλίου που παρίστανται σ αυτή την συνάντηση.

Θέλω, επίσης, να ευχαριστήσω τον κύριο Υπουργό, για τις πληροφορίες που μας έδωσε για τις προτεραιότητες της Ελληνικής Προεδρίας. Σας ευχαριστούμε πολύ! Αν και οι συνθήκες του COVID 19 είναι λίγο περιοριστικές, παρόλα αυτά έχετε ένα φιλόδοξο πρόγραμμα, το οποίο είναι πολύ θετικό, γιατί, τελικά, θα πρέπει να σκεφτούμε το καλό των 47 κρατών - μελών.

Θα έρθω κατευθείαν στην καρδιά του θέματος που είναι η Διακήρυξη των Αθηνών και το γεγονός ότι η Ελληνική Προεδρία έχει την φιλοδοξία να θέσει κάποιες κατευθυντήριες οδηγίες σε σχέση με το πώς αντιμετωπίζονται οι καταστάσεις κρίσης από τα Κοινοβούλια, από τις κυβερνήσεις, από το νομικό σύστημα κ.ο.κ.

Θα ξεκινήσω ορίζοντας το γενικό πλαίσιο της δραστηριότητας του Συμβουλίου της Ευρώπης. Η δραστηριότητα του Συμβουλίου της Ευρώπης βασίζεται σε τρία στοιχεία βασικά. Το πρώτο στοιχείο είναι η δημιουργία προτύπων, ο ορισμός προτύπων. Το δεύτερο είναι η παρακολούθηση και το τρίτο είναι η δημιουργία προτύπων παρακολούθησης στο πλαίσιο της συνεργασίας των 47 κρατών - μελών. Ουσιαστικά, αυτό το πρόγραμμα προτεραιοτήτων είναι πολύ φιλόδοξο γιατί θέλετε να ορίσετε κατευθυντήριες γραμμές στη Διακήρυξη των Αθηνών. Αυτό συμπεριλαμβάνεται και στις δραστηριότητες της Γενικής Γραμματείας.

Έχουμε συντάξει πέντε Εκθέσεις, οι οποίες ασχολούνται ακριβώς με αυτό το θέμα. Έχουμε, δηλαδή, μία Έκθεση της Επιτροπής Εξωτερικών Υποθέσεων, που μιλά για τις σχέσεις Κοινοβουλίων κι έχουμε και μία πολύ πλούσια παλέτα ως προς το πώς αντιδρούν οι 47 χώρες. Από την άλλη, υπάρχουν χώρες όπως η Ελλάδα και η Νορβηγία. Για παράδειγμα, στη Νορβηγία το Κοινοβούλιο εκχώρησε κάποιες εξουσίες στην κυβέρνηση, αλλά η κυβέρνηση είπε όχι, όπως και η Ελληνική Βουλή που δεν σταμάτησε να λειτουργεί. Από την άλλη πλευρά αυτού του φάσματος, υπάρχουν κάποιες χώρες που κήρυξαν κατάσταση εκτάκτου ανάγκης και παραχωρήθηκαν οι εξουσίες του Κοινοβουλίου στις κυβερνήσεις. Υπάρχουν και χώρες, όμως, που δεν κήρυξαν κατάσταση εκτάκτου ανάγκης. Βεβαίως, σ’ αυτές τις κατευθυντήριες οδηγίες θα πρέπει να δούμε πώς ενεργεί η κοινοβουλευτική και η εκτελεστική εξουσία.

Έχουμε μετά και μια δεύτερη Έκθεση που μιλάμε για το κράτος δικαίου και τη δραστηριότητα των δικαστηρίων σε καιρούς κρίσης και σε σχέση με τα μέσα μαζικής ενημέρωσης που είναι πολύ σημαντικό, γιατί το κοινό, πρέπει να ενημερώνεται για τα όσα συμβαίνουν. Προσπαθούμε να τυποποιήσουμε, δηλαδή, ορισμένους τρόπους αντιμετώπισης.

Μία τρίτη Επιτροπή θα συντάξει μια άλλη Έκθεση, για τη σχέση μεταξύ υγείας και δικαιώματος στην ελευθερία. Αυτό το λέμε, διότι σε καιρούς ακραίων κινδύνων για την υγεία, είναι προφανές ότι η Κυβέρνηση, πρέπει να δώσει την εντολή στους ανθρώπους να μείνουν στα σπίτια τους και μπορεί να επιτρέψει να βγαίνουν από το σπίτι, μόνο για κάτι απολύτως απαραίτητο. Αυτό, βεβαίως, αντιβαίνει στην προστασία των δικαιωμάτων, διότι καταστέλλεται η ελευθερία, η ελεύθερη μετακίνηση, το δικαίωμα στην ελεύθερη μετακίνηση. Άρα και αυτό είναι ένα θέμα που πρέπει να εξεταστεί, είναι ένα θέμα με το οποίο, επίσης, μπορεί να ασχοληθεί η εν λόγω Διακήρυξη.

Υπάρχουν και ακόμα δύο Επιτροπές, που ασχολούνται με άλλα θέματα: Το ένα είναι η ισότητα. Τι γίνεται με το ρατσισμό, τις διακρίσεις, την ενδοοικογενειακή βία, τη βία κατά των γυναικών. Γιατί όλα αυτά είναι εξαιρετικά σημαντικά θέματα. Γιατί μπορεί, βεβαίως, να φανταστεί κανείς ότι ο περιορισμός των ανθρώπων, μπορεί να δημιουργήσει εντάσεις και, δυστυχώς, ενδέχεται να δημιουργήσει και περισσότερη βία. Υπάρχει, λοιπόν, μία σύμβαση που κάνει λόγο για την προστασία των γυναικών, έναντι της βίας και κάποια τυποποιημένη αντιμετώπιση, που μπορεί να συμπεριληφθεί στη Διακήρυξη των Αθηνών. Τέλος, το θέμα της μετανάστευσης που αφορά και την Ελλάδα. Άρα και εδώ χρειάζεται μια τυποποίηση, για το πώς αντιμετωπίζεται αυτό το θέμα σε περιβάλλον κρίσης.

Εμείς, λοιπόν, αυτό που μπορούμε να κάνουμε, ως Κοινοβουλευτική Συνέλευση, και αυτό που θα κάνουμε, είναι να ολοκληρωθούν αυτές οι πέντε Εκθέσεις, οι οποίες θα προσδώσουν προστιθέμενη αξία στην Ελληνική Προεδρία και θα συμβάλλουν στη Διακήρυξη των Αθηνών.

Κάτι πολύ σημαντικό είναι ότι έχουμε εξαιρετική σχέση, μεταξύ Γενικού Γραμματέα Κοινοβουλευτικής Συνέλευσης και Συμβουλίου Υπουργών. «Τρίλογο» το ονομάζουμε. Δηλαδή, συνεργαζόμαστε και οι τρεις πλευρές αυτής της τριάδας, για να γίνουν κάποια πράγματα. Αυτό είναι κάτι που το έχουμε πετύχει και το συνεχίζουμε.

Στη Διακήρυξη των Αθηνών, λοιπόν, πρέπει να υπάρχει αυτό το στοιχείο της τυποποιημένης αντιμετώπισης των κρίσεων. Αυτό, όμως, είναι ένα μέρος μόνο. Γιατί το δεύτερο μέρος είναι τι μπορεί να κάνει ένα κράτος όταν περάσει η κρίση. Ξέρουμε, βέβαια, όλοι ότι θα είμαστε διαφορετικοί, μετά το τέλος της κρίσης. Όμως, οπωσδήποτε, πρέπει να αποφύγουμε το να έχουν κατασταλεί οι αξίες μας και οι βασικές μας ελευθερίες. Διότι βλέπουμε αρκετές χώρες, όπου υπάρχει πιθανός κίνδυνος συνέχισης μέτρων.

Να σας δώσω ένα παράδειγμα: Είναι το σύστημα παρακολούθησης, το λεγόμενο track and trace - εντοπισμού και παρακολούθησης. Αυτό αναφέρεται στη Συνθήκη 1 0 8, που μιλάει για την ιδιωτικότητα, την προστασία της ιδιωτικής ζωής και την διαχείριση των δεδομένων. Υπάρχουν κάποια πλεονεκτήματα, βεβαίως, της εφαρμογής αυτής track and trace, της παρακολούθησης, γιατί παρεμποδίζει την εξάπλωση της πανδημίας.

Από την άλλη, θα πρέπει όταν δεν θα είναι πλέον απαραίτητη, να πάψει να χρησιμοποιείται. Θα πρέπει, δηλαδή, να υπάρχει απόλυτη διαφάνεια. Οι πολίτες οι ίδιοι να έχουν απόλυτη επίγνωση. Δεν χρειάζεται να αναφέρουμε ότι οι εφαρμογές track and trace και τεχνητής νοημοσύνης, είναι κάτι που μπορεί να παραβεί τις ανθρώπινες ελευθερίες.

Ξέρετε την περίπτωση με πέντε χιλιάδες σημεία δεδομένων για κάθε πολίτη. Πέντε χιλιάδες σημεία δεδομένων για κάθε πολίτη, που χρησιμοποιούνται για οικονομική κερδοφορία. Δεν είναι κακό το οικονομικό κέρδος, αλλά, όταν παραβιάζονται τα ανθρώπινα δικαιώματα, υπάρχει πρόβλημα.

Και εδώ λοιπόν, στο τυπικό πλαίσιο και στο πλαίσιο του Συμβουλίου των Υπουργών, είναι ένα θέμα που πρέπει να εξεταστεί, μέχρι ποιο σημείο μπορούμε να φτάσουμε και όταν θα περάσει η κρίση, πώς μπορούμε να επαναφέρουμε τα θεμελιώδη δικαιώματα και τις θεμελιώδεις ελευθερίες, που ορίζει η Σύμβαση, για τα ανθρώπινα δικαιώματα και τις ελευθερίες. Αυτό είναι πολύ σημαντικό. Είναι ένα θέμα, με το οποίο θα ασχοληθεί η Ελληνική Προεδρία και θα το κάνουμε στο πλαίσιο αυτού του διαλόγου, μεταξύ των τριών πλευρών, όπως σας είπα.

Θα κλείσω με ένα επιπλέον στοιχείο. Κάνουμε έκκληση στα Εθνικά Κοινοβούλια και πολύ ευχαριστούμε τις Επιτροπές των Κοινοβουλίων -και συγχαίρω και το Ελληνικό Κοινοβούλιο για τις συνεδριάσεις των Επιτροπών, - που έχουν την εμπειρογνωμοσύνη. Εάν, λοιπόν, το Κοινοβούλιο σας έχει ένα θέμα, το οποίο συνδέεται με Συμβάσεις του Συμβουλίου της Ευρώπης, μπορείτε να ζητήσετε εμπειρογνωμοσύνη. Αν είναι ένα θέμα, δηλαδή, που εκ φεύγει της εμπειρογνωμοσύνης του δικού σας Κοινοβουλίου, μπορείτε να απευθυνθείτε αλλού, για να δείτε ποιες είναι οι υποχρεώσεις. Νομίζω ότι μπορεί να γίνεται συζήτηση στο δικό σας Κοινοβούλιο, αλλά να υπάρχει και η προστιθέμενη αξία από την εμπειρογνωμοσύνη που μπορεί να σας προσφέρει ένα άλλο Εθνικό Κοινοβούλιο. Αυτά από εμένα. Μπορούμε να επιστρέψουμε στο Ελληνικό Κοινοβούλιο να μας πει το πρόγραμμα που διαμορφώνει.

Ελπίζω ότι στο τέλος του έτους θα έχουμε συνεργαστεί με όλα τα Εθνικά Κοινοβούλια για τα θέματα της ιδιωτικότητας, της διαχείρισης των προσωπικών δεδομένων, τη Σύμβαση της Κωνσταντινούπολης, για την καταπολέμηση της βίας κατά των γυναικών και όλα αυτά τα σημαντικά θέματα.

Τέλος, ένα μεγάλο ευχαριστώ από την Κοινοβουλευτική Συνέλευση, που συμπεριλάβατε και το θέμα του περιβάλλοντος. Είναι πάρα πολύ σημαντικό, γιατί είναι μια προτεραιότητα, την οποία έχετε ορίσει και για τη δική σας προεδρία και την οποία θα συνεχίσει η Γερμανική Προεδρία. Είναι πολύ σημαντικό, γιατί το περιβάλλον σχετίζεται, επίσης, με τα ανθρώπινα δικαιώματα. Αν δείτε πόσο επηρεάζει το περιβάλλον την ποιότητα ζωής είναι απόλυτα λογικό να συνδέεται το περιβάλλον με τα ανθρώπινα δικαιώματα.

Ορίζοντας, λοιπόν, κάποιες κατευθυντήριες οδηγίες, για το πώς μπορούμε να συνδέσουμε το περιβάλλον με τα ανθρώπινα δικαιώματα, το επόμενο βήμα θα μπορούσε να είναι η θέσπιση κάποιας νομοθεσίας και η Επιτροπή των Υπουργών θα μπορέσει να εξετάσει το θέμα αυτό του περιβάλλοντος, σε συνδυασμό με τα ανθρώπινα δικαιώματα.

Η φύση ουσιαστικά είναι το πολυτιμότερο δώρο που έχουμε. Είναι αυτό που ονομάζεται ζωή. Γι’ αυτόν ακριβώς το λόγο συνδέουμε το περιβάλλον με τα ανθρώπινα δικαιώματα. Είναι το πιο ουσιαστικό για τα εκατομμύρια των πολιτών του Συμβουλίου της Ευρώπης. Σας ευχαριστώ πολύ και θα χαρώ να απαντήσω οποιαδήποτε ερώτησή σας.

Στο σημείο αυτό έγινε η β΄ ανάγνωση των καταλόγων των μελών των Επιτροπών. Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ.: Καρασμάνης Γεώργιος, Κέλλας Χρήστος, Βασιλειάδης Βασίλειος, Φόρτωμας Φίλιππος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Μελάς Ιωάννης, Μπίζου Στεργιανή, Ιατρίδη Τσαμπίκα (Μίκα), Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα. Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Λοβέρδος Ανδρέας, Φραγγίδης Γεώργιος, Κομνηνάκα Μαρία, Κανέλλη Λιάνα, Μυλωνάκης Αντώνιος, και Χήτας Κωνσταντίνος.

Από την Ειδική Διαρκή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης, Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα,  Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Τριανταφυλλίδης Αλέξανδρος,  Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιος, Σκούφα Ελισσάβετ (Μπέττυ), Φωτίου Θεανώ , Κεφαλίδου Χαρούλα (Χαρά), Πάνας Απόστολος, Συντυχάκης Μανώλης, Μανωλάκου Διαμάντω, Βιλιάρδος Βασίλειος και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Κύριε Πρόεδρε, ως Πρόεδρος της Μόνιμης Επιτροπής των Εξωτερικών Υποθέσεων, θα ήθελα να σας ευχαριστήσω, για την παρουσία σας εδώ σήμερα. Ήταν μεγάλη τιμή μας. Ο κ. Κωνσταντίνος Τασούλας, Πρόεδρος της Βουλής και ο Πρόεδρος της Επιτροπής Ευρωπαϊκών Υποθέσεων, ο κ. Νικήτας Κακλαμάνης, σας στέλνουν χαιρετισμούς και επίσης οι εκπρόσωποι των πολιτικών Κομμάτων, που θα ήθελαν να δώσουν τις δικές τους απόψεις και ιδέες και να σας καλωσορίσουν στην Επιτροπή μας.

Τον λόγο έχει, ο κ. Γιακουμόπουλος.

**ΧΡΗΣΤΟΣ ΓΙΑΚΟΥΜΟΠΟΥΛΟΣ (Γενικός Διευθυντής Ανθρωπίνων Δικαιωμάτων και Κράτους Δικαίου του Συμβουλίου της Ευρώπης):** Δεν θα ήθελα να πάρω πολύ χρόνο, γιατί νομίζω ότι ο Πρόεδρος Daems όπως και ο κ. Υφυπουργός, ο κ. Βαρβιτσιώτης, αναφέρθηκαν εκτενέστατα στις προτεραιότητες της Ελληνικής Προεδρίας.

Θα ήθελα απλά να αναφέρω μερικά ζητήματα. Η Ελληνική Προεδρία όρισε ως προτεραιότητες της την προστασία της δημόσιας υγείας ως ανθρώπινο δικαίωμα, την προστασία των δικαιωμάτων του ανθρώπου και ιδιαίτερα την ενίσχυση των μηχανισμών της ευρωπαϊκής σύμβασης δικαιωμάτων του ανθρώπου και του ευρωπαϊκού κοινωνικού χάρτη και την προστασία των δικαιωμάτων των νέων, των γενεών του μέλλοντος.

Και θα έλεγα ότι η κρίση του κορονοϊού, αν θέλετε επιβεβαίωσε ή μάλλον κατέστησε τις προτεραιότητες αυτές απόλυτες προτεραιότητες και για τον Οργανισμό, του Συμβουλίου της Ευρώπης, αλλά νομίζω για την Ευρώπη γενικότερα για τα κράτη-μέλη του οργανισμού και κυρίως για όλους τους ευρωπαίους πολίτες.

Νομίζω ότι η κρίση κατέδειξε σαφώς ότι υπάρχει μια ανάγκη συντονισμού των αντιδράσεων, πιθανότατα κιόλας μια από κοινού δράση των κρατών-μελών για να αντιμετωπιστεί το ζήτημα της κρίσης του κορονοϊού.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Εάν ακούτε, κ. Γιακουμόπουλε, για να παρακαλέσω, με ειδοποιούν οι υπηρεσίες της Βουλής, οι οποίες προσπαθούν να μας φέρουν κοντά μέσω τηλεδιάσκεψης, να μιλάτε πιο κοντά στο μικρόφωνο, σας παρακαλώ, γιατί κόβεται ο ήχος και δεν μπορούμε να σας παρακολουθήσουμε, λίγο πιο κοντά στο μικρόφωνο. Παρακαλώ μπορείτε να συνεχίσετε. Σας ακούμε. Κύριοι συνάδελφοι, λυπάμαι, αλλά βλέπουμε ότι κόβεται το σήμα. Θα παρακαλέσω, να συνεχίσουμε σύμφωνα με το πρόγραμμα το οποίο έχουμε και αν μπορέσουμε να συνδεθούμε και πάλι με τον κύριο Γιακουμόπουλο, θα τον παρακαλέσουμε να ολοκληρώσει σε μια δεύτερη φάση, για να μην έχουμε αυτά τα χάσματα.

Θα παρακαλούσα λοιπόν τώρα, να πάρει το λόγο η κυρία Γιαννάκου, για τη δική της τοποθέτηση.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ):** Ευχαριστώ πολύ, κ. Πρόεδρε. Θέλω να συγχαρώ και τον Υπουργό, αλλά και την κυρία Μπακογιάννη και τους συναδέλφους μας, που είναι ολοφάνερο, ότι κάνουν μια πάρα πολύ σοβαρή δουλειά, στα πλαίσια του Συμβουλίου της Ευρώπης. Στην ουσία, το Συμβούλιο της Ευρώπης, είναι το αποτέλεσμα της σπουδαίας συνάντησης που έγινε μετά το πόλεμο το 1948 στη Χάγη, όταν τα αντιστασιακά κινήματα συγκεντρώθηκαν εκεί και διακήρυξαν τη διάθεσή τους να δημιουργηθούν όλες οι προϋποθέσεις, για να μην ξαναγίνει ποτέ πόλεμος. Έτσι, δημιουργήθηκε το Συμβούλιο της Ευρώπης, με επίκεντρο τα ανθρώπινα δικαιώματα και τις θεμελιώδεις ελευθερίες και εν συνεχεία, η ΕΟΚ και η Ευρωπαϊκή Ένωση.

Ήθελα να ρωτήσω το εξής, τον κ. Υπουργό. Η κυρία Μπακογιάννη, έθιξε το σημείο που αφορά στη περίοδο που διανύουμε λόγω της πανδημίας, δηλαδή, αν αυτά τα μέτρα που λαμβάνουμε, προκειμένου να προστατεύσουμε τη δημόσια υγεία, θα μπορούσαν να δημιουργήσουν κενά ή να θίξουν τη λειτουργία των ανθρωπίνων και ατομικών δικαιωμάτων και των θεμελιωδών ελευθεριών. Με ποιες διαδικασίες αυτό μπορεί να προστατευτεί εκ των προτέρων; Αν υποθέσουμε, ότι μπορεί να έχουμε και ένα δεύτερο κύμα πανδημίας κατά τη διάρκεια του φθινοπώρου, καθώς και την υποχρέωση για lock down περιφερειακά σε τμήματα πόλεων, πως προβλέπει το Υπουργείο, δεν είναι το μόνο βέβαια το Υπουργείο Εξωτερικών αρμόδιο, αλλά αυτό έχει τη συνεργασία με όλες τις άλλες χώρες, να μπορέσουμε να προστατεύσουμε το μεγάλο αγαθό της υγείας;

Είδαμε τι συνέβη από χώρες που υπερασπίστηκαν την ανοσία της αγέλης, όπως για παράδειγμα η Σουηδία, την οποία όλοι θαύμαζαν κατά καιρούς και απεδείχθη, ότι δεν μπόρεσε να προστατεύσει, ή και το Βέλγιο να προστατεύσει τους πολίτες και πως θα μπορούσε, σε αυτό το σημείο, να υπάρξει συνεργασία των δύο θεσμών, Ευρωπαϊκής Ένωσης και Συμβουλίου της Ευρώπης, λαμβάνοντας μάλιστα υπόψη, ότι θα πρέπει η Ευρωπαϊκή Ένωση, να συνδεθεί με το Ευρωπαϊκό Δικαστήριο Ανθρωπίνων Δικαιωμάτων; Ακόμα δεν έχει επιβεβαιωθεί η ένταξη. Εγώ, θυμάμαι, από το 2013, είχα υπάρξει εισηγήτρια του πολιτικού μας κόμματος, για το ζήτημα αυτό, ως Ευρωβουλευτής.

Πώς θα μπορούσαν, λοιπόν, οι δύο Οργανισμοί να συνεργασθούν και για την ένταξη στο Δικαστήριο Ανθρωπίνων Δικαιωμάτων του συνόλου της Ευρωπαϊκής Ένωσης και για την Προστασία των Ανθρώπινων και Ατομικών Δικαιωμάτων, λόγω πανδημίας ή και λόγω άλλων προβλημάτων και αναγκών, που θα προκύψουν στο μέλλον, που μπορεί να μην είναι για τη δημόσια υγεία, αλλά να είναι επί άλλων ζητημάτων;

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):** Ευχαριστούμε πολύ την κυρία Γιαννάκου.

Η κυρία Κανέλλη, έχει ζητήσει το λόγο, κανονικά κρατούμε την κοινοβουλευτική τάξη, αλλά δεν νομίζω ότι υπάρχει πρόβλημα.

**ΛΙΑΝΝΑ ΚΑΝΕΛΛΗ:** Να κρατήσετε την κοινοβουλευτική τάξη. Εδώ δεν κρατείται η τεχνοκρατική τάξη και είχαμε προβλήματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):** Κυρία Κανέλλη, κανένας συνάδελφος δεν θα έχει αντίρρηση. Παρακαλώ έχετε το λόγο.

**ΛΙΑΝΝΑ ΚΑΝΕΛΛΗ:** Να τηρηθεί η κοινοβουλευτική τάξη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):**Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, πόσο χρόνο έχουμε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):**Θα παρακαλούσα επειδή προσπαθούμε και κρατούμε τη σύνδεση με το ιστορικό, θα παρακαλέσω σε ένα τρίλεπτο ο καθένας να μπορεί να ολοκληρώσει.

Ορίστε, κ. Κατρούγκαλε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, σας ευχαριστώ.

Τα Κοινοβούλια είναι γενικά οι εγγυητές της Δημοκρατίας. Καθένα από αυτά στη χώρα του, η Διακοινοβουλευτική Συνέλευση του Συμβουλίου της Ευρώπης σε επίπεδο της Ηπείρου, μαζί με τον μεγάλο αυτό θεσμό το Ευρωπαϊκό Δικαστήριο των Δικαιωμάτων του Ανθρώπου και την Ευρωπαϊκή Επιτροπή Κοινωνικών Δικαιωμάτων, που επιβλέπει τον Ευρωπαϊκό Κοινωνικό Χάρτη. Οι απειλές απέναντι στη Δημοκρατία και στα δικαιώματα, δεν αφορούν μόνο τη διαχείριση της κρίσης, δηλαδή, μόνο τη συγκυρία αυτή, αφορούν κυρίως το χρόνο μετά. Σε ποια κοινωνία θα ζήσουμε, πώς θα είναι σεβαστά τα κοινωνικά και τα ατομικά δικαιώματα, αλλά και αν θα προχωρήσουμε σε μια αναδιάρθρωση των σχέσεων εργασίας, οικονομίας και κοινωνίας, που μπορεί να είναι δικαιολογημένες, ίσως υπό όρους σε περίοδο υγειονομικής κρίσης, σε καμία περίπτωση, όμως δεν μπορούν να είναι την επόμενη μέρα.

Θα προσπαθήσω να αναφερθώ όσο μπορώ συνοπτικά, διότι πράγματι ο χρόνος δεν είναι αρκετός, και στους τρεις αυτούς τομείς.

Σε ότι αφορά στην πολιτική διαχείριση της κρίσης, κυρίως, δηλαδή, τη δυνατότητα του Κοινοβουλίου να λειτουργεί με συνθήκες διαφάνειας, σεβασμού και της Αντιπολίτευσης, γενικά παρά τα προβλήματα, τα οποία είδαμε και τα οποία στη συνέχεια διορθώθηκαν, για παράδειγμα, χρήση της επιστολικής ψήφου εκτός των ορίων που ορίζει το Σύνταγμα και ο Κανονισμός, νομίζω ότι το Κοινοβούλιο μας γενικά ανταποκρίθηκε θετικά, όπως ανέφερε και ο Πρόεδρος της Βουλής.

Ως προς τη διαχείριση των Πράξεων Νομοθετικού Περιεχομένου, πράγματι και αυτές τυπικά έμειναν εντός του γράμματος του Συντάγματος στο άρθρο 44, αν και υπάρχουν περιπτώσεις, ειδικά σε ό,τι αφορά στα εργασιακά δικαιώματα, που η ρύθμιση ξεπέρασε κατά πολύ τα χρονικά όρια της κρίσης, φθάνοντας μέχρι το τέλος της χρονιάς. Πράγμα που δημιουργεί έντονες αμφιβολίες σε μας, για το αν πράγματι ο σκοπός της Πράξης Νομοθετικού Περιεχομένου ήταν η αντιμετώπιση του υγειονομικού σκέλους της κρίσης ή μια προσπάθεια, όπως προανέφερα και προηγουμένως, συνολικής αναδιοργάνωσης της εργασίας και της οικονομίας σε μια κατεύθυνση, που και το Διεθνές Νομισματικό Ταμείο θα ήθελε και που δεν μπόρεσε να πετύχει στο πλαίσιο των μνημονίων.

Δεν είναι άμεσα σχετικό με τη διαχείριση της κρίσης, αλλά δεν μπορώ να μην αναφερθώ σε αυτό, γιατί δεν υπάρχουν στεγανά στα πολιτικά δικαιώματα, ότι δεν ξανά είχαμε στην Ελλάδα, υπήρχε στην Ουγγαρία του Όρμπαν, παρόμοια δήλωση Κυβερνητικού Αξιωματούχου κατά του δικαστικού λειτουργού, που μάλιστα διερευνά και υπόθεσή του, όπως αυτή που ακούσαμε σήμερα από τον Υπουργό Ανάπτυξης, που απείλησε τηλεοπτικά με φυλακή τη συγκεκριμένη δικαστική λειτουργό και επανήλθε μετά πιο ψύχραιμα, για να μην μπορέσει να αποδοθεί αυτό σε ένα λάθος της στιγμής, μέσω των κοινωνικών δικτύων. Ξέρει ο Πρόεδρος της Διακοινοβουλευτικής Συνέλευσης ότι η πάγια νομολογία του Ευρωπαϊκού Δικαστηρίου των Δικαιωμάτων του Ανθρώπου, θεωρεί κατάφωρη παραβίαση του άρθρου 6, απειλές Υπουργού κατά Δικαστικού, που ασχολείται με την υπόθεση του, ότι θα την στείλει φυλακή, και γενικότερα οποιαδήποτε ανάλογη δημόσια τοποθέτηση.

Μετά την Κύρωση το 2016, τόσο του 16ου πρωτοκόλλου της ΕΣΔΑ όσο και της Ευρωπαϊκής Οδηγίας 2016/34, αυτά δεν ανήκουν απλώς στο επίπεδο της νομολογίας, αλλά στο επίπεδο του θετικού δικαίου. Στο επίπεδο των κοινωνικών δικαιωμάτων τώρα, έχουμε ένα σημαντικό παράγοντα που πρέπει να ληφθεί υπόψη, το ανέφερε ο Υπουργός προς τιμή του, τον Ευρωπαϊκό Χάρτη των Κοινωνικών Δικαιωμάτων, στην αναθεωρημένη εκδοχή του. Ο οποίος, θυμίζω, κυρώθηκε, μετά από μια εικοσαετία μη κύρωσης, το 2016. Προβλέπει συγκεκριμένες περιπτώσεις εγγύησης των κοινωνικών δικαιωμάτων. Ήταν το μόνο ευρωπαϊκό φόρουμ, στο οποίο βρέθηκαν τα μνημόνια και ειδικά οι διατάξεις τους, που αφορούσαν τον υπό κατώτατο μισθό και τις συντάξεις, σε αντίθεση με το ευρωπαϊκό κοινό δίκαιο. Οποιαδήποτε προσπάθεια, λοιπόν, αναδιοργάνωσης εργασίας και οικονομίας, σε κατεύθυνση τέτοια που δεν προστατεύει ο Ευρωπαϊκός Κοινωνικός Χάρτης, είναι αντίθετος και στην προστασία που παρέχεται εκεί.

Συνοψίζω, γιατί έχω ξεπεράσει το όριο που θέσατε. Και στα ατομικά δικαιώματα έχουμε παρόμοιες απειλές. Η ανάγκη να σταθμιστεί ελευθερία και ασφάλεια, που στο παρελθόν την είχαμε αντιμετωπίσει, ιδίως στην ύπαρξη παν οπτικών μέσων παρακολούθησης του δημόσιου χώρου, μέσω των κλειστών συστημάτων και των καμερών, επανέρχεται τώρα, με αυτές τις εφαρμογές τις τηλεφωνικές, που πρακτικά θα παρακολουθούν τον καθέναν από εμάς. Σωστά, λοιπόν, αναφέρθηκε η κυρία Μπακογιάννη, για την ανάγκη να υπάρχει μια στάθμιση, που να είναι τελικά υπέρ των δικαιωμάτων.

Κλείνοντας, θέλω να ευχηθώ καλή επιτυχία στον κύριο Υπουργό και στη χώρα μας, στην Προεδρία αυτή την οποία αναλαμβάνει, η οποία θα πρέπει πράγματι, να είναι προς όφελος γενικά των δικαιωμάτων και στις τρεις τους υποστάσεις, των πολιτικών, των ατομικών και των κοινωνικών. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Προεδρεύων των Επιτροπών):** Ευχαριστούμε πολύ τον Γιώργο Κατρούγκαλο. Ο κύριος Φραγγίδης από το Κίνημα Αλλαγής, έχει τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ κύριε Πρόεδρε. Κυρίες και κύριοι συνάδελφοι, περάσαμε και περνάμε μια υγειονομική κρίση, που πλήττει όλους, χωρίς διακρίσεις, κράτη, κοινωνίες, οικονομίες, συστήματα υγείας, πλούσιους, φτωχούς, άνδρες, γυναίκες, νέους, ηλικιωμένους. Αφαιρέθηκαν και αφαιρούνται ζωές. Αλλάζει η καθημερινότητά μας και επηρεάζεται σημαντικά η κοινωνία μας και οικονομικά, με κίνδυνο, επιτρέψτε μου να πω, εμφάνισης μιας οικονομικής πανδημίας. Το θεμελιώδες, λοιπόν, αγαθό της υγείας και η προστασία της ανθρώπινης ζωής, αξίας εξάλλου αδιαπραγμάτευτης, έχουν τον πρώτο λόγο.

Σωστά, λοιπόν, είναι το κεντρικό θέμα της Ελληνικής Προεδρίας. Ο κόσμος μας αλλάζει, ίσως χωρίς επιστροφή. Η υγειονομική κρίση, διαταράσσει τις κοινωνίες και τις οικονομίες. Μετά από αυτή, η επιστροφή στην κανονική ζωή όπως την ξέραμε, μάλλον, δεν θα υπάρχει. Πιθανότατα, ο ρόλος του κράτους να αναβαθμιστεί και εθνικιστικές τάσεις όμως να ενδυναμώσουν. Εξάλλου, όλες οι μεγάλες δοκιμασίες του κόσμου, οδήγησαν σε μεγάλο βαθμό και στην αλλαγή του. Το σίγουρο είναι, λοιπόν, ότι ο κόσμος μας θα είναι διαφορετικός. Μπορεί σε κάποια θέματα να γίνει καλύτερος, όπως παραδείγματος χάρη η αναβάθμιση κοινωνικού κράτους και μπορεί σε άλλα χειρότερος, όπως ο περιορισμός ατομικών ελευθεριών. Σίγουρα, όμως, από τη στάση μας θα εξαρτηθούν πάρα πολλά.

Εδώ, λοιπόν, ρόλος της Ευρωπαϊκής Ένωσης και του Ευρωπαϊκού Συμβουλίου, είναι καθοριστικής σημασίας, για τη στήριξη των ανθρωπίνων δικαιωμάτων, του κράτους δικαίου, των δημοκρατικών ελευθεριών. Απαιτείται, όμως, πιο σημαντικός συντονισμός και διασύνδεση των Εθνικών Κοινοβουλίων των κρατών και του Συμβουλίου της Ευρώπης, με τις συνελεύσεις του για τη στήριξη των ανθρώπινων αξιών, των δημοκρατικών θεσμών, των δικαιωμάτων των επιπτώσεων της κλιματικής αλλαγής.

Δυστυχώς μέχρι σήμερα, κ. Υπουργέ, αυτή η σχέση, δεν ανταποκρίνεται σε μεγάλο βαθμό στις απαιτήσεις των καιρών. Πιστεύουμε ότι πρέπει στη διάρκεια της θητείας σας αυτή να δοθεί ειδικό βάρος, ώστε να ενδυναμωθεί και να γίνει πιο στενός ο σύνδεσμος αυτός των εθνικών Κοινοβουλίων με το Συμβούλιο της Ευρώπης.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ τον κ. Φραγγίδη.

Το λόγο έχει η κυρία Κανέλλη, από την πλευρά του Κομμουνιστικού Κόμματος.

**ΛΙΑΝΑ ΚΑΝΕΛΛΗ:** Το θέμα θα μπορούσε να είναι εξαιρετικά ωραίο, κ. Πρόεδρε, ο τίτλος είναι μάλιστα και έντονος «Προστασία της ανθρώπινης ζωής και της δημόσιας υγείας σε συνθήκες πανδημίας, αποτελεσματική διαχείριση μιας οικονομικής κρίσης, υγειονομικής κρίσης με πλήρη σεβασμό των ανθρωπίνων δικαιωμάτων και των αρχών της Δημοκρατίας και του κράτους δικαίου». Δεν υπάρχει κάποιος που θα μπορούσε θεωρητικά και πρακτικά να διαφωνήσει με μία τέτοια στοχοθεσία της Ελληνικής Προεδρίας. Ήρθε όμως η πραγματικότητα και η ευρωπαϊκή και η ελληνική, για να διαψεύσει τη δυνατότητα αυτό να έχει την πραγματική του σημασία.

Ο τρόπος με τον οποίο κυριολεκτικά πολύ-τραυματίσθηκε το σύνολο των ευρωπαϊκών λαών από τον ιό, ο τρόπος με τον οποίο απειλήθηκαν με κατάρρευση τα σαθρά συστήματα υγείας, η μετατροπή του δημόσιου αγαθού της υγείας σε κοστολογημένο αγαθό, εν πολλοίς εξαρτώμενο από το «παραλαμβάνεις ότι σε θέση να πληρώσεις», έχει μετατρέψει την υγεία σε εμπόρευμα. Από την ώρα που μιλάμε για την υγεία ως εμπόρευμα, είναι αδύνατο να επιτύχει κάποιος εργαλεία και εργαλειοθήκη αντιμετώπισης του ζητήματος και ταυτόχρονα να λέει ότι τηρεί τα ανθρώπινα δικαιώματα.

Διότι, για να προστατέψει κάποιος τη ζωή, πρέπει να την προστατέψει από όλες τις απειλές που συνεπάγονται. Υπονόμευση της υγείας, φθορά φυσική από το χρόνο, μεταφορά μεγάλου πληθυσμού, είτε να το ξέρεις είτε όχι στην κατηγορία των ευπαθών ατόμων. Φέρνω ένα παράδειγμα. Θα έπρεπε να συζητάμε σήμερα στην Ευρώπη διαφορετικά δικαιώματα μετακίνησης κυκλοφορίας επιπέδου ατομικής ευθύνης και προστασίας με βάση την ηλικία; Δεν υπάρχει στον κόσμο ολόκληρο και στην τεχνολογία η συναίσθηση ότι η φθορά συνεπάγεται παραπανήσιες απαιτήσεις υγείας, οι οποίες έπρεπε να είναι αυτονόητες και μη κοστολογημένες; Μπορούμε να μιλάμε για ευπαθείς ομάδες και για υποκείμενα νοσήματα και να τηρούμε τα ανθρώπινα δικαιώματα, όταν δεν έχουν τηρηθεί τα ανθρώπινα δικαιώματα στην ανίχνευση των υποκειμένων νοσημάτων;

Ξέρουμε ότι μπορεί να υπάρχουν ασυμπτωματικοί ασθενείς σε μία πανδημία. Ξέρουμε αν υπάρχουν ασυμπτωματικοί φορείς υποκειμένων νοσημάτων ανεξαρτήτως ηλικίας; Έχουμε πρωτοβάθμια κάλυψη; Έχουμε έλεγχο από παιδική ηλικία; Έχουμε παντού υποχρεωτικούς εμβολιασμούς; Έχουμε δωρεάν αντιμετώπιση της ανίχνευσης των υποκειμένων νοσημάτων των πληθυσμών;

Όταν θα μιλήσουμε και θα φτάσουμε να συζητάμε σε επίπεδο νομικό για την προστασία της υγείας, μπορούμε να εξισώσουμε τη διαδήλωση σε συγκεκριμένο χωρόχρονο πανδημίας με το πάρτι; Όταν έχουμε αποδεχτεί για όλα την αντίληψη του κέρδους και αφαιρούμε κάθε προσέγγιση μη ταξηκότητας στην αντιμετώπιση της έννοιας δημόσιο αγαθό και οριζόντια μπορούμε να το ισοπεδώσουμε, τότε το ένα θα αντιμετωπίζεται με πρόστιμο και το άλλο πως;

Όταν η απόσταση απαιτεί χώρο και ο χώρος είναι δημόσιος ή ιδιωτικός κοστολογημένο σε επίπεδο ιδιοκτησίας. Πώς μπορείτε να μιλάτε για ανθρώπινα δικαιώματα, όταν η Βασίλισσα της Αγγλίας, μπορεί να αποσυρθεί σε παλάτι εκατό χιλιάδων στρεμμάτων και ο άλλος πρέπει να μείνει έγκλειστος σε ένα διαμέρισμα δύο τετραγωνικών, πέντε τετραγωνικών, εφτά τετραγωνικών ανά άτομο, με μία πολυπληθή και πολυμελή οικογένεια; Καθίσταται, δηλαδή, ευπαθής εκ των επιλογών του.

Στην Ευρωπαϊκή Σύμβαση Δικαιωμάτων του Ανθρώπου, προβλέπεται η δυνατότητα των προσωρινών περιορισμών των διατάξεων.

Την ίδια ώρα διαφαίνεται η τάση μιας εργαλειοποίησης. Είπατε, κύριε Υπουργέ, να μην υπάρξει εργαλειοποίηση και την ίδια ώρα είπατε, ότι στη διάρκεια της προεδρίας μπορεί να προκύψει εκείνο το εγχειρίδιο και εκείνα τα εργαλεία, για να αντιμετωπιστούν. Πώς μπορεί να υπάρξει ένα ενιαίο εργαλείο; Στο συμβούλιο της Ευρώπης μέσα, οι χώρες είναι ευρύτερες και περισσότερες από αυτές που είναι μέλη της Ευρωπαϊκής Ένωσης, ευρύτερες και πολύ περισσότερες από αυτές που είναι μέλη της ευρωζώνης. Υπάρχει ομάδα μέσα, η οποία είναι μέλη του ΝΑΤΟ. Υπάρχουν ομάδες μέσα στο συμβούλιο της Ευρώπης, που δεν είναι μέλη του ΝΑΤΟ και το συμβούλιο της Ευρώπης, που κόπτεται για τα ανθρώπινα δικαιώματα, έχει δύο μέτρα και δύο σταθμά και στην επιβολή μέτρων και στην επιβολή αποκλεισμών και στην επιβολή τιμωριών, ακόμα και για βαθύτατες έννοιες όπως είναι η εισβολή και η κατοχή.

Δεν έχει αντιμετωπιστεί με τον ίδιο τρόπο στο συμβούλιο της Ευρώπης, η Ρωσία όπως η Τουρκία. Δεν έχει αντιμετωπιστεί η έννοια της εισβολής ίδια στην Τουρκία και ίδια στην Ρωσία. Πάρα πολλά μέλη του Συμβουλίου της Ευρώπης, συμμετέχουν στην καταπάτηση των δικαιωμάτων άλλων λαών, ενισχύοντας εισβολές από τις οποίες μας προκύπτει παραγωγή προσφύγων και μετά ερχόμαστε να αντιμετωπίσουμε, μέσω του Συμβουλίου της Ευρώπης, ανά χώρα ή ανά ομάδες συμφερόντων, τους πρόσφυγες τους οποίους παράγει τμήμα της Ευρωπαϊκής Πολιτικής.

Κύριε Πρόεδρε, η συνθηματολογία περί ψηφιακής οικονομίας για παράδειγμα, από μόνη της τινάχτηκε στον αέρα, γιατί ως οικονομία έχει καθαρά το ταξικό πρόσημο του κέρδους. Οι πανδημίες συμφέρουν την ψηφιακή οικονομία. Μπορεί ανά πάσα στιγμή, να μετατρέπεται σε πανδημία, ό,τι συμφέρει την ψηφιακή οικονομία, όπως τους κολοσσούς των τηλεπικοινωνιών οι οποίοι θησαύρισαν, αποκόπτοντας τους ανθρώπους από τη φυσική επαφή, εκ των πραγμάτων. Δείτε τα οικονομικά αποτελέσματα, οι λαοί χειμάζονται και απειλούνται με πείνα και με έλλειψη εργασίας. Η Δανία καθορίζει σήμερα, που επιτρέπεται και πως επιτρέπεται, να πάνε οι πολίτες της, αλλά με διαφορετικό τρόπο διακυβέρνησης της ζωής τους στο αεροπλάνο, με διαφορετικό στο τρένο, με διαφορετικό στο ιδιωτικό αυτοκίνητο.

Κατ’ αυτήν την έννοια, αν θα θέλαμε να πρωτοπορήσουμε, δεν μπορούμε να το κάνουμε, δεν υπάρχει διαφορετική πολιτική στην Ελλάδα από τον κεντρικό πυρήνα μιας Ευρωπαϊκής Ένωσης, η οποία στην πραγματικότητα μέσα στο Συμβούλιο της Ευρώπης, λειτουργεί ενιαία ως παραγωγός κέρδους και αντιμετωπίζει την υγεία το λιγότερο δημοκρατικά σε σύμπραξη με τον ιδιωτικό τομέα. Υπάρχει ενιαίος οργανισμός υγείας στην Ευρώπη, που να αποφασίζει ποιο είναι το κατάλληλο εμβόλιο ή ποιο είναι το φθηνότερο ή σε ποια σύμπραξη με εταιρείες έξω από την ευρωπαϊκή ήπειρο θα παράξουν το εμβόλιο; Θα βγει ή δεν θα βγει στη λοταρία του κέρδους και της τιμολόγησης το εμβόλιο, από τους κολοσσούς των εταιρειών;

Για ποια ανθρώπινα δικαιώματα μιλάμε, όταν υπάρχει τιμολόγιο στην προσέγγιση, στον αριθμό παραγωγής, στον τρόπο διανομής των εμβολίων των φαρμάκων; Το ίδιο πράγμα ισχύει και για την πράσινη οικονομία. Πάρα πολλές ευρωπαϊκές χώρες, ξέρετε πάρα πολύ καλά, ότι διατηρούν στο ακέραιο το δικαίωμα να μεταφέρουν τους ρύπους τους σε άλλες φτωχότερες χώρες, να μετατρέπουν τα απόβλητα τους σε άλλες φτωχότερες χώρες και την ίδια ώρα, θεωρητικά, να καθόμαστε να συζητάμε στο επίπεδο των πανίσχυρων αστικών τάξεων και των κεφαλαιοκρατών αυτών των χωρών, ένα εργαλείο ανθρωπίνων δικαιωμάτων που να συνεπάγεται δημοκρατικό περιβάλλον και δημοκρατική πράσινη αειφόρο ανάπτυξη σε ολόκληρο τον κόσμο, όταν έχουμε χώρες χωματερές, μεταφορά συντελεστή ρύπων, χώρες που έχουν υπογράψει ή δεν έχουν υπογράψει τις διάφορες διεθνείς συνθήκες και σε τελευταία ανάλυση, εργαλειοποίηση του ανθρώπινου πόνου με εξαιρετικά αμφίβολη αποτελεσματικότητα.

Η πανδημία ήταν αποκαλυπτική για τον τρόπο, με τον οποίο οι λαοί πρέπει να συνειδητοποιήσουν ότι το δημόσιο αγαθό παραμένει δημόσιο, όσο το έχουν στα χέρια τους αυτοί που το ασκούν ως δικαίωμα και όχι αυτοί που τους το επιβάλουν ως ατομική ευθύνη, έστω και με περιορισμό χρονικό έκτακτων νομοθετικών διαδικασιών, οι οποίες εμπεριέχουν τη δυνατότητα να επεκτείνονται στο διηνεκές, επαναλαμβανόμενα ανά πανδημία και ανά ευκαιρία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, χαιρετίζουμε και εμείς ως Ελληνική Λύση την ανάληψη της Προεδρίας της Επιτροπής Υπουργών του Συμβουλίου της Ευρώπης από τον Αναπληρωτή Υπουργό Εξωτερικών, τον κύριο Μιλτιάδη Βαρβιτσιώτη. Κύριε Υπουργέ, σας ευχόμαστε εξ αρχής καλή επιτυχία.

Θέλω να πω το εξής: Το Συμβούλιο της Ευρώπης καλύπτει 47 χώρες και πάνω από 500 εκατομμύρια πολίτες. Οι πολίτες αυτοί, πιστεύουμε ότι πρέπει να έχουν ίσα δικαιώματα και ίσες υποχρεώσεις.

Κύριε Υπουργέ, νομίζω ότι δεν πρέπει να είναι μόνο η προτεραιότητα της Ελληνικής Προεδρίας στο εξάμηνο αυτό, μέχρι τις 18 Νοεμβρίου του 2020, η πανδημία και πώς θα βγούμε από αυτή και η υγεία των πολιτών. Βεβαίως και έχει προτεραιότητα, δεν το συζητάμε, αλλά εδώ φαίνεται καθαρά η αδυναμία των χωρών για τα Εθνικά Συστήματα Υγείας.

Το μόνο πρόβλημα, το οποίο απασχόλησε από την πρώτη στιγμή της πανδημίας όλες τις χώρες του κόσμου είναι, αν θα αντέξει το Εθνικό Σύστημα Υγείας της κάθε χώρας.

Είδαμε, λοιπόν, αυτό που φωνάζουμε συνεχώς και νομίζω ότι το παραδεχόμαστε όλοι, ότι το να γίνονται οι άνθρωποι νούμερα και να ξεχνάμε τον ανθρώπινο παράγοντα, φτάνουμε σε ένα σημείο, που, όταν θα έρθει κάποιο μεγάλο γεγονός, όπως αυτός ο κορωνοϊός, για τον οποίο, βεβαίως, εκφράζονται πολλά ερωτηματικά και για τη δράση του Παγκόσμιου Οργανισμού Υγείας (ΠΟΥ).Αν ο Παγκόσμιου Οργανισμού Υγείας (ΠΟΥ) από την αρχή έκανε καλά τη δουλειά του; Αν κάθε 10 χρόνια επαναλαμβάνονται αυτοί οι παράξενοι κορονοϊοί; Θυμίζω κορονοϊό Η1Ν1, ο οποίος εξαφανίστηκε ως δια μαγείας, όταν παραγγέλθηκαν τα εμβόλια.

Θυμίζω ότι δύο εταιρείες, μία Άγγλο Ισραηλινή και μία Γερμανό Αμερικανική, ήδη, έχουν ετοιμάσει τα εμβόλια και από Σεπτέμβριο. Νομίζω ότι θα βγουν και στην παραγωγή, κύριε Υπουργέ. Δύο δισεκατομμύρια δόσεις, μέχρι τώρα έχουν παραγγελθεί.

Κάποιος πρώην Υπουργός, ο οποίος πέρασε από αυτήν την κατηγορία και δυστυχώς, αναγκάστηκε να παραγγείλει εκατομμύρια δόσεις εμβολίων, είπε σήμερα προσωπικά ότι μόλις παραγγελθούν τα εμβόλια και πέσει το «παραδάκι», θα εξαφανιστεί και αυτός ο ιός.

Βεβαίως και μία από αυτές τις προτεραιότητες θα είναι η υγεία των πολιτών. Πρέπει να βάλουμε μυαλό. Τα Εθνικά Συστήματα Υγείας, πρέπει να έρθουν σε πλήρη εξάρτηση, να μπορέσουμε να τα αναπτύξουμε και ο κάθε πολίτης να έχει ελεύθερο δικαίωμα στην ιατροφαρμακευτική περίθαλψη.

Ένα άλλο θέμα, το οποίο πρέπει να μας απασχολήσει, κύριε Υπουργέ και θέλω να με προσέξετε λίγο, είναι εκτός από την οικονομία, είναι η ασφάλεια της Ευρώπης. Νομίζω ότι όλοι το αντιλαμβανόμαστε.

Η Ελλάδα, η πατρίδα μας, είναι μία από τις χώρες του Νότου, μία από τις τρεις πύλες εισόδου της παράνομης μετανάστευσης, της λαθρομετανάστευσης, η οποία σε τελική κατάληξη, τι έχει κάνει;

Οι χώρες του Βίζεγκραντ να κλείσουν τα σύνορά τους, οι χώρες της Βαλτικής να αναγκάζονται καθημερινά να λένε ότι εγώ δεν δέχομαι άλλους μετανάστες παράνομους. Οι βόρειες χώρες να μην τους ενδιαφέρει καθόλου, γιατί, ήδη, είναι φουλαρισμένες από μετανάστες δεύτερης και τρίτης γενιάς. Είδαμε τη Δανία, τι έγινε με το ακατοίκητο νησί, που έφτιαξε δομές και μετέφερε εκεί παράνομους μετανάστες και έχουν αφήσει την Ελλάδα μόνη και έρημη, κύριε Υπουργέ.

Εγώ ρωτώ, η Ευρώπη θα βοηθήσει την Ελλάδα ως προς την ασφάλεια των εξωτερικών συνόρων και δεν είναι μόνο το θέμα της Frontex, για να βάλουμε μερικούς συνοριοφύλακες;

Πραγματικά να τη βοηθήσουμε, γιατί η Τουρκία μην ξεχνάμε ότι είναι μέλος του Συμβουλίου Ασφαλείας της Ευρώπης.

 Πρέπει, λοιπόν, να εξαναγκαστεί η Τουρκία, να σταματήσει αυτόν τον παράνομο και υβριδικό πόλεμο εναντίον της πατρίδας μας, χρησιμοποιώντας σαν αιχμή του δόρατος τους παράνομους μετανάστες, τους ανθρώπους οι οποίοι έχουν έρθει από την Αφρική και από την Ασία, έχουν μαζευτεί σε κάποια σημεία της Τουρκίας και όποτε θέλει ο Ερντογάν, ανοίγει τη στρόφιγγα και μας τους στέλνει.

Ένα άλλο θέμα που πρέπει να το δούμε είναι πώς μπορεί να μας βοηθήσει η Ευρώπη - πραγματικά, όμως, η Ευρώπη να μας βοηθήσει - στο θέμα των τουρκικών διεκδικήσεων. Η Τουρκία μέρα με την ημέρα γίνεται όλο και πιο επικίνδυνη. Και σήμερα ακόμα καταγράψαμε παραβιάσεις του ελληνικού εθνικού εναέριου χώρου. Πώς μπορεί η Ευρώπη να βοηθήσει την Ελλάδα; Διότι αν ανήκουμε όλοι στην Ευρωπαϊκή Ένωση ή είμαστε μέλη του Συμβουλίου της Ευρώπης και έχουμε τα ίδια δικαιώματα και τις ίδιες υποχρεώσεις, πρέπει, λοιπόν, και η Ευρώπη να φυλάξει τα εξωτερικά σύνορά της. Εάν δεν μπορεί, να μας το πει. Διότι μία Γερμανό κρατούμενη μέχρι τώρα όπως είναι Ευρώπη, δεν λέει τίποτα για τον ελληνικό λαό. Δεν μπορεί ελληνικός λαός να πεινάει και ο γερμανικός λαός να περνάει καλά. Οι χώρες του βορρά να περνάνε ακόμα καλύτερα και οι χώρες του νότου να πένονται.

Αυτό που θέλω να πω, επίσης, κλείνοντας και νομίζω ότι πρέπει να το δείτε, είναι η οικονομία. Η Ευρώπη, πρέπει να στηρίξει όλες τις χώρες και κυρίως την πατρίδα μας. Βγήκαμε από μία δημοσιονομική κρίση δεκαετίας. Πάνω που πήγαμε να σταθούμε στα πόδια μας, ήρθε αυτή η πανδημία με αποτέλεσμα να μας πάει αρκετά πίσω. Πρέπει, λοιπόν, να βοηθηθούμε από την Ευρώπη περισσότερο από τις άλλες χώρες, διότι είμαστε στα μνημόνια δέκα ολόκληρα χρόνια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών)**: Ευχαριστούμε πολύ τον κύριο Μυλωνάκη.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ**: Κύριε Πρόεδρε ευχαριστώ πολύ. Καταρχήν, θα ήθελα να ευχηθώ στην Ελληνική Προεδρία στο Συμβούλιο της Ευρώπης να επιτύχει όλους τους στόχους της και θα μου επιτρέψετε να κάνω μια εισαγωγική παρατήρηση. Υπάρχουν ιστορικές αποφάσεις του Συμβουλίου για τα δικαιώματα και το δημοκρατικό πολίτευμα και θα ήθελα να θυμίσω την αποβολή της Ελλάδας, των συνταγματαρχών, από το Συμβούλιο της Ευρώπης. Και αναρωτιέμαι τι έχουμε να προσφέρουμε εμείς σήμερα σε αυτόν τον τομέα. Είμαστε πια μια χώρα που έχει δεχθεί τα μνημόνια, έχει δεχτεί περιορισμούς στη λαϊκή κυριαρχία, στη νομοθετική και στην εκτελεστική εξουσία και έχει παραδώσει τομείς της θεσμικής της λειτουργίας σε όργανα, χωρίς δημοκρατική νομιμοποίηση.

Εν πάση περιπτώσει, θα ήθελα να συνεχίσω. Στη στοχοθεσία της Ελληνικής Προεδρίας, προβάλλεται η προστασία των ανθρωπίνων δικαιωμάτων στις συνθήκες του κορονοϊού. Όμως, η συγκυριακή αυτή εστίαση στις συνέπειες της επιδημίας, δεν πρέπει να μας απομακρύνει από τα διαχρονικά και πάντοτε κρίσιμα ζητήματα ανθρωπίνων δικαιωμάτων ατομικών και συλλογικών. Βασικά συλλογικά ανθρώπινα δικαιώματα είναι και το δικαίωμα της αυτοδιάθεσης των λαών, το δικαίωμα στην ειρήνη, στο καθαρό περιβάλλον, στην επικοινωνία και στη δίκαιη συμμετοχή σε φυσικούς και πολιτιστικούς θησαυρούς. Και σε αυτούς τους τομείς αναρωτιέμαι, κύριε Πρόεδρε, τι έχουμε να προσφέρουμε και με ποια αντίληψη. Παραδείγματος χάρη, οι πολιτιστικοί θησαυροί στη Θεσσαλονίκη ξηλώνονται με βάση πολιτικές ιεραρχήσεις που τους απαξιώνουν. Ενώ για το περιβάλλον νομοθετούμε εναντίον της προστασίας των δασών, εξαιρούμε από την προστασία ακόμα και περιοχές Natura κ.ο.κ.. Για να μη μιλήσουμε για την προώθηση των εξορύξεων.

Θα επανέλθω, όμως, στους πολιτιστικούς θησαυρούς για ένα ειδικό θέμα. Στις προτεραιότητες της Προεδρίας αναθέτεται το δικαίωμα των νέων γενεών να απολαμβάνουν την πολιτιστική κληρονομιά αλώβητη από την κλιματική αλλαγή. Δυστυχώς, όμως, η πολιτιστική κληρονομιά, δεν κινδυνεύει μόνο από περιβαλλοντικούς παράγοντες. Απειλείται άμεσα και από πολιτικές επιλογές και αναφέρομαι στην Αγία Σοφία. Ένα θέμα που αυτές τις μέρες είναι πάρα πολύ ζωντανό και μας ενδιαφέρει άμεσα. Εδώ αναδεικνύεται η αναποτελεσματικότητα της προστασίας. Αυτό το μνημείο της παγκόσμιας πολιτιστικής κληρονομιάς, χρησιμοποιείται σαν ένα εργαλείο συγκυριακών στοχεύσεων της Τουρκικής Κυβέρνησης.

Θα ήθελα να ρωτήσω πώς προτίθεται η Ελληνική Κυβέρνηση να αντιμετωπίσει το συγκεκριμένο θέμα και ειδικότερα στο θεσμικό σύστημα του Συμβουλίου της Ευρώπης;

Στη συνέχεια θα ήθελα να σταθώ στην προστασία των δικαιωμάτων των μειονοτήτων. Δεν πρέπει να ξεχνάμε ότι και στην Τουρκία και στην Αλβανία υπάρχει ένας ελληνισμός που επί δεκαετίες συνεχώς συρρικνώνεται. Ενδεικτικά και μόνο θα ήθελα να αναφερθώ στο ψήφισμα 1625 του 2008 της Κοινοβουλευτικής Συνέλευσης του Συμβουλίου της Ευρώπης για την Ίμβρο και την Τένεδο. Έχετε την πρόθεση στο πλαίσιο της προεδρίας να δρομολογήσει ενέργειες για τις μειονότητες στην Κωνσταντινούπολη, την Ίμβρο, την Τένεδο, αλλά και στον Πόντο ή και στην Βόρεια Ήπειρο; Θεωρώ κρίσιμο το ερώτημα γιατί φοβάμαι κύριε πρόεδρε ότι την επόμενη φορά που θα έχουμε την Προεδρία στο Συμβούλιο της Ευρώπης σε κάποιες από αυτές τις περιοχές μπορεί να μην υπάρχει πια ελληνική φωνή.

Οι προτεραιότητες της Προεδρίας όμως αναφέρονται και σε δράσεις, απέναντι στο ρατσισμό. Στο σημείο αυτό θέλω να αναφερθώ σε ένα κρίσιμο επίκαιρο ζήτημα που αναδεικνύει σοβαρούς κινδύνους. Οι ορισμοί που εισάγονται από τη διεθνή συμμαχία μνήμης, για το ολοκαύτωμα και ακολουθούνται από κάποια κράτη υποδηλώνουν ουσιαστικά ότι κάθε κριτική στο Ισραήλ, έχει ρατσιστικό χαρακτήρα.

Όμως κύριε πρόεδρε η ηθική στάση, δεν επιβάλλεται ποινικά. Οι κοινωνίες που στηρίζουν τέτοιες τάσεις έχουν θεμελιώδη προβλήματα Παιδείας και Δημοκρατίας. Εδώ έχουμε διπλά πρότυπα άλλα ισχύουν για το Ισραήλ και άλλα για όλα τα υπόλοιπα κράτη. Αυτό θέλει να επιβάλει το κράτος του Ισραήλ στη διεθνή κοινότητα και αυτή με τη σειρά της το αποδέχεται με τη σιωπή και την απραξία της. Ποιο είναι το αποτέλεσμα; Τα επαναλαμβανόμενα εγκλήματα μένουν ατιμώρητα και το Ισραήλ αποθρασύνεται πλέον ακόμη περισσότερο και περιφρονεί επιδεικτικά κάθε κανόνα διεθνούς δικαίου. Ένα παράδειγμα αρκεί και θέλω να το αναφέρω.

Ο πρωθυπουργός κύριος Νετανιάχου είχε κάνει τη γνωστή απαράδεκτη δήλωση ότι το Ισραήλ, δεν είναι κράτος για όλους τους πολίτες του, το Ισραήλ είναι έθνος κράτος των Εβραίων και μόνο εκείνων. Η κριτική σε αυτή την απαράδεκτη δήλωση, μπορεί να διωχθεί ποινικά ως αντισημιτική, όχι όμως ο απροκάλυπτος ρατσισμός που η ίδια εκφράζει. Υπάρχει κύριε Πρόεδρε μεγαλύτερη υποκρισία από αυτή;

Πόσο μάλλον όταν η ίδια η Κνεσέτ ψήφισε πέρυσι και νόμο που ορίζει το Ισραήλ σαν κράτος έθνος του εβραϊκού λαού και μόνο, δηλαδή νομοθετήθηκε ο απροκάλυπτος αποκλεισμός του αραβο-ισραηλινού πληθυσμού -ενάμιση εκατομμύριο ανθρώπων περίπου- χωρίς δικαίωμα ψήφου, κανονικό απαρτχάιντ, δηλαδή κι εμείς εξακολουθούμε να μιλάμε εδώ, για προστασία δικαιωμάτων. Αν δεν ασχοληθούμε με αυτό απλώς απαξιώνουμε τον θεσμό του Συμβουλίου.

Τέλος και κλείνω κύριε πρόεδρε για να μην μακρηγορώ, στο υλικό της σημερινής συνεδρίασης είδαμε ότι το 2019 εκδόθηκαν 24 αποφάσεις από το Ευρωπαϊκό Δικαστήριο Ανθρωπίνων Δικαιωμάτων, που αφορούσαν στην Ελλάδα. Δυστυχώς στις 23 από αυτές διαπιστώθηκε, τουλάχιστον μία παραβίαση της συνθήκης. Θα θέλαμε να γνωρίζουμε τι προτίθεται να πράξει η Ελληνική Κυβέρνηση, ώστε να μην επαναληφθούν τέτοιου είδους παραβάσεις. Ευχαριστώ πολύ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ την κυρία Σακοράφα. Έχει ζητήσει το λόγο ο κύριος Λιούτας.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ κύριε πρόεδρε. Αγαπητέ κύριε Υπουργέ Μιλτιάδη Βαρβιτσιώτη, αξιότιμη επικεφαλής της Ελληνικής Αντιπροσωπείας της Κοινοβουλευτικής Συνέλευσης του Συμβουλίου της Ευρώπης κυρία Ντόρα Μπακογιάννη, κύριε Πρόεδρε της Κοινοβουλευτικής Συνέλευσης του Συμβουλίου της Ευρώπης Rik Daems, κυρίες και κύριοι συνάδελφοι, αγαπητοί προσκεκλημένοι θα ήθελα και εγώ με την σειρά μου να τονίσω ότι είναι πολύ σημαντική στιγμή, για την χώρα μας η ανάληψη της προεδρίας της Επιτροπής των Υπουργών του Συμβουλίου της Ευρώπης. Ο πλανήτης διανύει μια πάρα πολύ δύσκολη στιγμή. Η πανδημική κρίση και οικονομική κρίση, έρχονται να δοκιμάσουν τις αντοχές των κοινωνιών και την λειτουργία της πολιτικής και όλων μας, πρέπει να στραφούν προς την θωράκιση της ανθρώπινης ζωής και προς την ενδυνάμωση κοινωνικής συνοχής. Σε αυτή την στιγμή η χώρα μας, αναλαμβάνοντας την Προεδρία του Συμβουλίου της Ευρώπης θα παίξει ένα μείζονα ρόλο. Παρόμοιο που θα μετράει στην προάσπιση των ανθρώπινων δικαιωμάτων, την ενδυνάμωση της Δημοκρατίας και κράτους δικαίου.

Η φτώχεια αυτή, την στιγμή είναι μια τις απόλυτες δηλαδή προτεραιότητες που η Προεδρία έχει, και είναι υψίστης σημασίας. Είναι υψίστης σημασίας, καθώς καλούμαστε να τους πετύχουμε σε μια πρωτοφανής πάρα πολύ δύσκολη συγκυρία. Σε μια συγκυρία, όπου η ανθρώπινη ζωή καλείται να αντιμετωπίσει έναν επικίνδυνο και θανατηφόρο ιό, όπου οι πολιτικοί καλούνται να βρουν λύσεις και η κοινωνία καλείται να αποκτήσει έναν νέο βηματισμό. Οι υπουργοί αναφέρθηκαν στον μεγάλο τους στόχο, που τίθεται στο πλαίσιο της Προεδρίας μας. Με αυτό το εργαλείο, καλούμαστε να βοηθήσουμε τις νέες γενιές να κατακτήσουν ένα δίκαιο και ανοιχτό μέλλον. Είμαι βέβαιος, ότι η Προεδρία της Ελλάδος, θα ταυτιστεί με πολύ σημαντικά αποτελέσματα, τα οποία θα αντανακλούν για τον μεγάλο μας αγώνα για μια καλύτερη ζωή για όλους. Για όλη την Ευρώπη και για όλους τους Έλληνες. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε κι εμείς κύριε συνάδελφε, κ. Λιούτα. Κύριε Υπουργέ, έχετε το λόγο. Ετέθησαν διάφορα ζητήματα. Παρακαλώ αν θέλετε να έρθετε στο βήμα να απαντήσετε. Βεβαίως, τα περισσότερα έχουν να κάνουν με τα ανθρώπινα δικαιώματα και με τον τρόπο με τον οποίο αντιμετωπίζονται. Σ αυτές τις ιδιόμορφες συνθήκες, κάτω από τις οποίες ζούμε. Παρακαλώ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών, για τις Προτεραιότητες της Ελληνικής Προεδρίας στο Συμβούλιο της Ευρώπης):** Κύριε Πρόεδρε, νομίζω, ότι η συζήτηση που έγινε, δείχνει ακριβώς τις διαφορετικές πτυχές που έχει το θέμα που έχουμε θέσει ως κεντρική προτεραιότητα στο Συμβούλιο της Ευρώπης. Νομίζω, ότι πάρα πολλά από αυτά τα θέματα, αξίζει συνάδελφοι που συμμετέχουν στην Κοινοβουλευτική Συνέλευση, να τα θέσουμε στην Κοινοβουλευτική Συνέλευση, είτε σε συνεδριάσεις οι οποίες γίνονται με τηλεδιάσκεψη, είτε στις υπόλοιπες συνεδριάσεις που φιλοδοξούμε να γίνουνε τον Οκτώβριο, επιτέλους στο Στρασβούργο.

Θεωρώ, ότι ακριβώς αυτή η πολυπλοκότητα των απόψεων και των διαφορετικών πλευρών μέσα από τον οποίο φωτίζεται το κεντρικό θέμα της Ελληνικής Προεδρίας, δείχνει τη σημασία η οποία έχει αυτό το θέμα, καλύπτοντας τελικά την σύγχρονη πολιτική πραγματικότητα και τα σύγχρονα πολιτικά ερωτήματα. Επίσης, επιλέξαμε να στόχο ποιήσουμε την πανδημία και τη δημοκρατική απάντηση απέναντι στην πανδημία, με σεβασμό απέναντι στο κράτος δικαίου και στο πλαίσιο των ανθρωπίνων δικαιωμάτων. Ακριβώς, γιατί θεωρούμε, ότι μπορούμε να καταλήξουμε στο τέλος αυτής της διαδρομής, σε μία κοινή απόφαση ανάμεσα στους 47. Δεν θα λύσουμε όλα τα προβλήματα. Δεν θα λύσουμε τα διμερή μας προβλήματα με την Προεδρία του Συμβουλίου της Ευρώπης. Αυτό που θέλουμε, είναι η Ελληνική Προεδρία να είναι μια αποτελεσματική Προεδρία μέσα από την υιοθέτηση μιας διακήρυξης. Κάτι τέτοιο, να ξέρετε, ότι τα τελευταία χρόνια στο πλαίσιο του Συμβουλίου της Ευρώπης, δεν έχει καταστεί δυνατό, γιατί ακριβώς οι εθνικές αντιπαραθέσεις έχουν οδηγήσει στο να μην βρεθεί ο κοινός τόπος και να υιοθετηθεί μία κοινή διακήρυξη.

Θα σας πω χαρακτηριστικά, ότι η διακήρυξη που προετοίμαζε η Γεωργιανή Προεδρία, για το περιβάλλον ως ανθρώπινο δικαίωμα, δεν έγινε με ομοφωνία δεκτή, λόγω του ότι προσέκρουσε στην αντίδραση της Ρωσίας, για άλλους λόγους που δεν έχουν σχέση με το πλαίσιο της διακήρυξης.

Άρα, εμείς θέλουμε αυτό να δείξουμε. Ότι στην Ελλάδα, μπορούμε να είμαστε αξιόπιστοι συνομιλητές και αποφορτισμένοι από τα εθνικά μας θέματα συνομιλητές προεδρεύοντας του Συμβουλίου της Ευρώπης, χωρίς να ξεχνάμε όμως την εθνική μας ατζέντα. Και είναι ένα πλαίσιο, στο οποίο η Ελλάδα έχει να επιδείξει πραγματικά λαμπρά αποτελέσματα. Μόνο το γεγονός, ότι το σύνολο των κομμάτων συμφωνεί ότι με δημοκρατικό τρόπο ελήφθησαν όλα τα μέτρα, με δημοκρατικό τρόπο ελέγχθηκε η Κυβέρνηση, ότι δεν υπήρχε καμία επέμβαση στην κρατική εξουσία, η οποία να προσβάλει το σκληρό πυρήνα των ανθρωπίνων δικαιωμάτων, δείχνει, ότι η Ελλάδα αυτή τη στιγμή, μπορεί να επιδείξει μέσα από τον σεβασμό σε αυτό το τρίπτυχο, δημοκρατίας, ανθρωπίνων δικαιωμάτων και του κράτους δικαίου, έναν πολιτικό πολιτισμό.

Αυτή είναι η σημαντική κατάκτηση που θέλουμε στο τέλος αυτής της διαδρομής να έχουμε πετύχει. Να έχουμε φέρει όλους στο τραπέζι της συζήτησης, να έχουν ακουστεί και να φωτιστεί οι διαφορετικές απόψεις, να καταλήξουμε στον κοινό τόπο και αυτός να γίνει δεκτός από τα 47 κράτη – μέλη, τα οποία, πολύ σωστά αναφέρθηκε, είναι πολύ διαφορετικά, με διαφορετικές συμμαχίες, με διαφορετικές στοχεύσεις, με διαφορετικά συστήματα διοίκησης και, πολλές φορές, με συστήματα διοίκησης τα οποία και στην συγκυρία της πανδημίας καταπάτησαν δημοκρατικούς θεσμούς και ανθρώπινα δικαιώματα. Πρέπει, όμως, να φτάσουμε στο τέλος της διαδρομής και να έχουμε ένα κοινό τόπο.

Θα σας πω κάτι. Η Αθηναϊκή Δημοκρατία στην περίοδο του Περικλή, δοκιμάστηκε από μία πανδημία και, στο πρώτο έτος του Πελοποννησιακού Πολέμου, ο Περικλής με τον «Επιτάφιο» του, ουσιαστικά, αποχαιρετά τους χιλιάδες νεκρούς της τότε πανδημίας, η οποία έπληξε σε τέτοιο καίριο βαθμό την Αθηναϊκή Δημοκρατία, ώστε τελικά δεν κατάφερε σ’ αυτό το μακρόχρονο Πελοποννησιακό Πόλεμο να πετύχει τη νίκη την οποία ήλπιζε. Άρα, υπάρχουν και στην ιστορία μας γραμμένα στο πολιτικό μας DNA, στη μακρόχρονη διαδρομή του έθνους μας και της πολιτικής μας φιλοσοφίας, στιγμές μέσα από τις οποίες, έχουμε βιώσει τις συνέπειες τέτοιου είδους πανδημιών στο πολιτικό μας σύστημα. Είναι η στιγμή που η Ελλάδα πρέπει να ξαναέρθει στα διεθνή πράγματα, όχι όμως ως επαίτης, ούτε γκρινιάρης.

Σήμερα, είχαμε την ευκαιρία να φιλοξενήσουμε τον Ύπατο Αρμοστή, τον Ύπατο εκπρόσωπο της Ευρωπαϊκής Ένωσης τον κ. Borell, ο οποίος πήγε στον Έβρο, τώρα συναντήθηκε με τον Πρωθυπουργό, θέσαμε όλο το πλαίσιο της τουρκικής παραβατικότητας. Δε σταματάμε τη δουλειά την οποία κάνουμε σαν Υπουργείο των Εξωτερικών και σαν Ελληνική Δημοκρατία στο να ενημερώνουμε, στο να συγκροτούμε διεθνείς συμμαχίες, στο να ζητάμε από την Ευρωπαϊκή Ένωση, και το έχουμε πετύχει σ’ ένα πολύ υψηλό βαθμό, συμπαράσταση, όχι μόνο στα λόγια ή στη Frontex, αλλά σε ουσιαστικές και συμβολικές κινήσεις, όπως τέτοιου είδους επισκέψεις, που αποτρέπουν και περιθωριοποιούν την επιθετική πολιτική της Τουρκίας.

Η Προεδρία στο Συμβούλιο της Ευρώπης έχει στόχο να δείξει ότι η Ελλάδα είναι μία χώρα που μπορεί, μέσα από τον πολιτικό της πολιτισμό, να δημιουργεί και συγκλίσεις εκεί που μπορεί και μπορεί να είναι ένας αξιόπιστος συνομιλητής και των 47 εταίρων και γι’ αυτό θα σας πω ότι έχω ξεκινήσει να συνομιλώ με όλους τους εταίρους μας στο Συμβούλιο της Ευρώπης, με όλους τους ομολόγους μου, ακριβώς για να πετύχουμε σχέσεις και να εμβαθύνουμε σχέσεις οι οποίες αλλιώς μπορεί να ήταν αφημένες, να μην τους είχαμε δώσει ιδιαίτερη σημασία.

Είναι, λοιπόν, μία ευκαιρία για όλους μας και είναι ακόμα μεγαλύτερη ευκαιρία για τους Βουλευτές, που συμμετέχουν στην Κοινοβουλευτική Συνέλευση να επιδείξουμε αυτό το πνεύμα και στο τέλος αυτής της διαδρομής να είμαστε υπερήφανοι ότι έχουμε καταφέρει πράγματα.

Θεωρώ εξαιρετικά σημαντικό και εκεί θεωρώ ότι ήταν πολύ μεγάλα τα βήματα που έγιναν και από την προηγούμενη Κυβέρνηση και οφείλω να το αναγνωρίσω στην προσαρμογή της ελληνικής νομοθεσίας σε σχέση με τις αποφάσεις του Δικαστηρίου των Δικαιωμάτων του Ανθρώπου και της Βουλής με τη σύσταση της Επιτροπής Παρακολούθησης, για την εφαρμογή αυτών των αποφάσεων, γιατί, όπως το είπα και στην αρχή, νομίζω ότι είναι εξαιρετικής σημασίας να επιδεικνύουμε, όχι μόνο στα λόγια αλλά και στην πράξη, σεβασμό στις Αρχές του Συμβουλίου της Ευρώπης.

Κυρίες και κύριοι συνάδελφοι, να ξέρετε ότι η Κοινοβουλευτική Δημοκρατία, ο κοινοβουλευτικός χαρακτήρας αυτού του διεθνούς οργανισμού, αλλά και η δική μου προσωπική πολιτική διαδρομή, θέλει να φέρνει πολύ πιο κοντά αυτές τις εξελίξεις στο Ελληνικό Κοινοβούλιο και γι’ αυτό να είσαστε βέβαιοι ότι, και κύριε Πρόεδρε, και στη διάρκεια της Ελληνικής Προεδρίας, ενδεχομένως να ξαναβρεθούμε, να ξανασυζητήσουμε, γιατί θεωρώ εξαιρετικά γόνιμο, εξαιρετικά επωφελές και πάνω απ’ όλα ουσιαστικό το να υπάρχει φωνή των Ελλήνων Βουλευτών, μέσα σε όλη αυτή την πολιτική διεργασία, γιατί οι εκπρόσωποι του έθνους είναι αυτοί που τελικά, μπορούν με την φωνή τους να διαμορφώνουν αυτές τις πολιτικές κατευθύνσεις, που όλοι πρέπει να παρακολουθούμε.

Σας ευχαριστώ πάρα πολύ για την προσοχή σας. Ευχαριστώ, κύριε Πρόεδρε, για την οργάνωση αυτής της συνεδρίασης και για τις πρωτοτυπίες, τις οποίες περιείχε, όπως την φιλοξενία του Προέδρου της Κοινοβουλευτικής Συνέλευσης, που νομίζω ότι, στα χρόνια τουλάχιστον που βρίσκομαι στα βουλευτικά έδρανα, δεν θυμάμαι να είχε ξαναγίνει με αυτό τον τρόπο. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προεδρεύων των Επιτροπών):** Ευχαριστούμε πολύ, κύριε Υπουργέ και ευχόμαστε «καλή επιτυχία». Η δική σας επιτυχία θα είναι επιτυχία της χώρας μας, της Ελλάδος. Και με αυτήν την έννοια, πραγματικά, αν χρειαστεί στην πορεία της Ελληνικής Προεδρίας θα σας ξανά καλέσουμε, για να μας ενημερώσετε για την πορεία.

Να ευχαριστήσουμε και τον Πρόεδρο της Κοινοβουλευτικής Συνέλευσης του Συμβουλίου της Ευρώπης για τη συμμετοχή του. Επίσης και τον Γενικό Διευθυντή Ανθρωπίνων Δικαιωμάτων και Κράτους Δικαίου του Συμβουλίου της Ευρώπης κύριο Χρήστο Γιακουμόπουλο. Για μια ακόμη φορά, ευχαριστούμε, κύριε Πρόεδρε, για την παρουσία σας στην Επιτροπή μας. Και σας αποστέλλω ανοιχτή πρόσκληση, για να συμμετέχετε στις εργασίες της Επιτροπής μας, κατά την επόμενη επίσκεψή σας στην Ελλάδα, στη Βουλή μας.

Κυρίες και κύριοι συνάδελφοι, να σας θυμίσω ότι, την Παρασκευή, στις 12.30 το μεσημέρι, θα έχουμε τον Αναπληρωτή Υπουργό Μετανάστευσης κ. Κουμουτσάκο, ο οποίος θα μας ενημερώσει για τις ελληνικές πρωτοβουλίες. Τη διεθνή δράση, δηλαδή, που αναπτύσσει η χώρα μας, στο θέμα αυτό της μετανάστευσης ενόψει, και της νέας Ευρωπαϊκής Πολιτικής στα ζητήματα μετανάστευσης και ασύλου. Να είστε καλά.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Γκίκας Στέφανος, Γκιουλέκας Κωνσταντίνος, Ιατρίδη Τσαμπίκα (Μίκα), Λιούτας Αθανάσιος, Μπογδάνος Κωνσταντίνος, Παπαδόπουλος Μιχαήλ (Μιχάλης), Κατρούγκαλος Γεώργιος, Κεγκέρογλου Βασίλειος, Φραγγίδης Γεώργιος, Κανέλλη Λιάνα, Μυλωνάκης Αντώνιος, και Χήτας Κωνσταντίνος.

Από την Ειδική Διαρκή Ευρωπαϊκών Υποθέσεων παρόντες ήταν οι Βουλευτές κ.κ. Κακλαμάνης Νικήτας, Ανδριανός Ιωάννης, Βαρτζόπουλος Δημήτριος, Βολουδάκης Μανούσος – Κωνσταντίνος, Γιαννάκου Μαριορή (Μαριέττα), Καιρίδης, Δημήτριος, Καλαφάτης Σταύρος, Κατσανιώτης Ανδρέας, Κεδίκογλου Συμεών (Σίμος), Κεφαλογιάννη Όλγα, Λοβέρδος Ιωάννης – Μιχαήλ (Γιάννης), Μάνη – Παπαδημητρίου Άννα,  Παπαδημητρίου Χαράλαμπος (Μπάμπης), Πνευματικός Σπυρίδων, Συρίγος Ευάγγελος (Άγγελος), Τσαβδαρίδης Λάζαρος, Τριανταφυλλίδης Αλέξανδρος,  Μεϊκόπουλος Αλέξανδρος, Μπουρνούς Ιωάννης, Μωραϊτης Αθανάσιος (Θάνος), Παπαδόπουλος Αθανάσιος, Σκούφα Ελισσάβετ (Μπέττυ), Φωτίου Θεανώ , Κεφαλίδου Χαρούλα (Χαρά), Πάνας Απόστολος, Συντυχάκης Μανώλης, Μανωλάκου Διαμάντω, Βιλιάρδος Βασίλειος και Σακοράφα Σοφία

Τέλος και περί ώρα 20.40΄λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**